SL Uradni list Evropske unije L 226/1

IZVEDBENA UREDBA KOMISIJE (EU) 2016/1377

z dne 4. avgusta 2016

o skupnih zahtevah za izvajalce storitev ter nadzor pri upravljanju zračnega prometa/izvajanju navigacijskih služb zračnega prometa in izvajanju drugih funkcij omrežja za upravljanje zračnega prometa, razveljavitvi Uredbe (ES) št. 482/2008, izvedbenih uredb (EU) št. 1034/2011 in (EU) št. 1035/2011 ter spremembi Uredbe (EU) št. 677/2011

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1) ter zlasti člena 8b(6) Uredbe,

ob upoštevanju Uredbe (ES) št. 550/2004 Evropskega parlamenta in Sveta z dne 10. marca 2004 o izvajanju navigacijskih služb zračnega prometa na enotnem evropskem nebu (2) ter zlasti členov 4 in 6 Uredbe,

ob upoštevanju Uredbe (ES) št. 551/2004 Evropskega parlamenta in Sveta z dne 10. marca 2004 o organiziranosti in uporabi zračnega prostora na enotnem evropskem nebu (3) in zlasti člena 6(7) Uredbe,

ob upoštevanju naslednjega:

(1) Izvedbeni uredbi Komisije (EU) št. 1034/2011 (4) in (EU) št. 1035/2011 (5) določata zahteve o nadzoru varnosti pri upravljanju zračnega prometa in izvajanju navigacijskih služb zračnega prometa oziroma skupne zahteve za izvajanje navigacijskih služb zračnega prometa. Slednje zahteve morajo izpolnjevati zadevni izvajalci storitev, da se jim izdajo certifikati iz člena 7(1) Uredbe (ES) št. 550/2004 in člena 8b(2) Uredbe (ES) št. 216/2008. Navedeni uredbi določata tudi zahteve v zvezi z organi, ki so pristojni za izdajo navedenih certifikatov ter izvajanje nalog nadzora in izvrševanja, v skladu s členom 4 Uredbe (ES) št. 549/2004 Evropskega parlamenta in Sveta (6), členom 2 in členom 7(7) Uredbe (ES) št. 550/2004 ter členom 10 in členom 22a Uredbe (ES) št. 216/2008.

(2) Zahteve iz izvedbenih uredb (EU) št. 1034/2011 in (EU) št. 1035/2011 so namenjene zlasti zagotovitvi, da se v začetni fazi izvajajo bistvene zahteve v zvezi z upravljanjem zračnega prometa in izvajanjem navigacijskih služb zračnega prometa (ATM/ANS) iz Uredbe (ES) št. 216/2008, predvsem za zagotovitev skladnosti s členom 8b in členom 22a Uredbe (ES) št. 216/2008 in Prilogo Vb Uredbe ter omogočitev začetka inšpekcijskih pregledov standardiziranja v skladu s členom 24 Uredbe (EC) št. 216/2008.

(3) Zaradi tehničnega napredka bi bilo treba zahteve iz izvedbenih uredb (EU) št. 1034/2011 in (EU) št. 1035/2011 zdaj dopolniti in posodobiti. Pojasniti bi bilo treba tudi, da morajo izvajalci storitev, ki se jim na podlagi te uredbe izda in podaljša certifikat ali ki podajo izjavo, izpolniti in nadalje izpolnjevati navedene zahteve ter bistvene zahteve iz člena 8b(1) Uredbe (ES) št. 216/2008. Poleg tega bi bilo treba zagotoviti skladnost med navedenimi zahtevami in zahtevami iz izvedbenih uredb Komisije (EU) št. 965/2012 (7), (EU) št. 1178/2011 (8), (EU) št. 139/2014 (9) in (EU) 2015/340 (10), da bi se približali celovitemu sistemskemu pristopu, ki vključuje logičen in tehnološko dosleden pristop na različnih področjih. Zahteve iz izvedbenih uredb (EU) št. 1034/2011 in (EU) št. 1035/2011 bi bilo zato zdaj treba določiti v eni sami uredbi, uredbi (EU) št. 1034/2011 in (EU) št. 1035/2011 pa bi bilo treba razveljaviti.

(4) Splošna pravila o certificiranju in nadzoru zadevnih izvajalcev storitev so bistvena za okrepitev zaupanja držav članic v sisteme drugih držav članic. Da bi zagotovili najvišjo raven varnosti in varovanja, bi bilo treba poostriti enotne zahteve za izvajanje storitev in njihov nadzor. S tem bi zagotovili varno, visokokakovostno izvajanje storitev za namen zračne plovbe ter vzajemno priznavanje certifikatov po vsej Uniji, s čimer bi se povečali svoboda gibanja in razpoložljivost navedenih storitev.

(5) Ukrepe, ki jih je treba izvesti za varovanje sistemov, uporabljenih sestavnih delov in podatkov, bi bilo treba uskladiti v smislu usklajenega pristopa k certificiranju in nadzoru med državami članicami, funkcionalnimi bloki zračnega prostora (FAB) in omrežjem, ki ga tvorijo storitve, funkcije in izdelki, ki jih nudijo izvajalci storitev, upravljavec omrežja, aerodromi in druge osebe, ki zagotavljajo potrebno infrastrukturo za letalske operacije.

(6) Upravljanje varnosti zagotavlja prepoznavanje, oceno in kar največje zmanjšanje varnostnih tveganj in pomanjkljivosti pri varovanju, ki vplivajo na varnost, zato bi morala certificirana organizacija podrobneje opredeliti zahteve v zvezi z varnostno oceno sprememb funkcionalnega sistema. Navedene zahteve bi bilo treba prilagoditi ob upoštevanju vključevanja zahtev, ki se nanašajo na upravljanje sprememb, v skupno zakonodajno strukturo za varnost v civilnem letalstvu ter izkušenj, ki so jih pridobili zainteresirane strani in pristojni organi na področju nadzora varnosti.

(7) Za zagotovitev visoke ravni varnosti v civilnem letalstvu Unije bi morali ukrepi iz te uredbe odražati stanje tehnike na področju varnosti v letalstvu, vključno z najboljšimi praksami ter znanstvenim in tehničnim napredkom na področju meteoroloških služb. Zato bi morala ta uredba temeljiti na veljavnih standardih in priporočenih praksah Mednarodne organizacije civilnega letalstva (ICAO), zlasti na Prilogi 3 ICAO „Meteorološke službe za mednarodno zračno plovbo“, pri čemer bi se upoštevale izkušnje pri izvajanju meteoroloških služb v Uniji in po svetu ter zagotovila sorazmernost glede na velikost, vrsto in kompleksnost izvajalca meteoroloških služb.

(8) Primerno je, da izvajalci storitev v svojih sistemih upravljanja vzpostavijo vidik varnostne kulture ter s tem spodbudijo razumevanje in izboljšanje takšnih sistemov ob priznavanju potrebe po nadaljnji krepitvi sistemov upravljanja, zlasti z vključitvijo zanesljivega poročanja o dogodkih.

(9) Določiti bi bilo treba skupne zahteve za certificiranje in nadzor izvajalcev podatkovnih storitev (DAT), da se pri izvajalcih zagotovi ustrezna obdelava letalskih podatkov za uporabo na zrakoplovih, ki je v skladu z zahtevami končnih uporabnikov zračnega prostora in omogoča varno navigacijo na podlagi zmogljivosti.

(10) V zvezi z izvajalci storitev, za katere se uporablja ta uredba, bi bilo treba v skladu z merilom iz člena 7(2) Uredbe (ES) št. 550/2004 in nalogami Evropske agencije za varnost v letalstvu (v nadaljnjem besedilu: Agencija) na podlagi člena 22a Uredbe (ES) št. 216/2008 ter brez poseganja v zahteve iz člena 2 Uredbe (ES) št. 550/2004 določiti, kateri organi so pristojni za naloge certificiranja, nadzora in izvrševanja. Glede na vrsto in obseg storitev, ki se izvajajo, bi morala biti pristojni organ za izvajalce podatkovnih storitev in upravljavca omrežja Agencija. Za uresničitev ciljev Uredbe (ES) št. 216/2008, zlasti cilja iz člena 2(2)(d) navedene uredbe, in cilja iz člena 1(3) Uredbe (ES) št. 549/2004 je primerno tudi, da se uskladijo zahteve za pristojne organe z napredkom pri konceptih ICAO za upravljanje varnosti, zlasti vzpostavljanju sistema za upravljanje organov, pri izvajanju državnega varnostnega programa ter pri zagotavljanju usklajenosti med navedenimi organi.

(11) Pojasniti bi bilo treba, da bi morali biti pristojni organi pri izvajanju nalog certificiranja, nadzora in izvrševanja iz te uredbe neodvisni od vseh izvajalcev storitev, in sicer z zadostnim ločevanjem navedenih organov od navedenih izvajalcev vsaj na funkcionalni ravni, in da bi se bilo treba izogniti morebitnim nasprotjem interesov. Cilj je zagotoviti objektivnost in nepristranskost navedenih organov ter visoko kakovost pri izvajanju njihovih nalog iz te uredbe.

(12) Evropska agencija za varnost v letalstvu bi morala vzpostaviti podatkovno zbirko z ustreznimi informacijami o pristojnih organih in tako olajšati inšpekcijske preglede standardiziranja pri pristojnih organih ter usklajevanje z njimi ter zagotoviti podporo Komisiji pri izvajanju njenih nalog.

(13) Za zagotovitev, da so zahteve za izvajalce storitev iz te uredbe vselej izpolnjene in da lahko pristojni organi v skladu s členom 4(3) in (4) Uredbe (ES) št. 549/2004 učinkovito izvajajo svoje naloge iz te uredbe, bi bilo treba navedenim organom podeliti določena posebna preiskovalna pooblastila, ki dopolnjujejo njihovo možnost izvajanja preiskav in pregledov iz člena 2(2) Uredbe (ES) št. 550/2004 ter člena 10(2) in (3) Uredbe (ES) št. 216/2008. Primerno je pojasniti, da bi se morala navedena pooblastila izvajati v skladu z veljavnimi pravili nacionalnega prava, ob ustreznem upoštevanju številnih posebnih elementov, ki so namenjeni zagotavljanju pravičnega ravnotežja med vsemi zadevnimi pravicami in interesi v posameznem primeru.

(14) Zaradi doslednosti in lažje uporabe bi bilo treba v to uredbo vključiti tudi določbe Uredbe Komisije (ES) št. 482/2008 (11), ki bi jo bilo treba posledično razveljaviti.

(15) Za zagotovitev usklajenega pristopa za vse izvajalce storitev bi bilo treba v to uredbo vključiti zahteve iz členov 12 in 21 Uredbe Komisije (EU) št. 677/2011 (12) ter Priloge VI navedene uredbe. Navedene določbe bi bilo zato treba črtati.

(16) Zagotoviti bi bilo treba usklajeno usposabljanje in program ocenjevanja usposobljenosti za tehnično osebje za področje varnosti zračnega prometa (ATSEP), zaposleno pri izvajalcu ATM/ANS ali upravljavcu omrežja. Navedeni izvajalec storitev ali upravljavec omrežja bi moral zagotoviti tudi ustrezno usposobljenost osebja organizacij, ki so dejavnosti prevzele v izvajanje. Zato bi bilo treba v to uredbo vključiti podrobne določbe o usposabljanju in ocenjevanju usposobljenosti takšnega osebja.

(17) Letalski industriji in pristojnim organom držav članic bi bilo treba zagotoviti dovolj časa, da se prilagodijo novemu regulativnemu okviru, vzpostavljenemu s to uredbo, in nadomestijo certifikate, izdane pred datumom začetka uporabe te uredbe.

(18) Izvajalcem podatkovnih storitev bi bilo treba dovoliti, da nemudoma po začetku veljavnosti te uredbe prostovoljno predložijo vlogo za pridobitev ustreznih certifikatov, ki se jim nato tudi podelijo, s čimer bi imeli kot subjekti, za katere se ne uporablja Uredba (EU) št. 1035/2011, temveč se jim na prostovoljni osnovi izda izjava o sprejemljivosti (LoA – Letters of Acceptance) s strani EASA, koristi zaradi zgodnje uporabe te uredbe v povezavi s tem ter vzajemnega priznavanja teh certifikatov. Takšna zgodnja uporaba te uredbe v zvezi z izvajalci podatkovnih storitev bi pomenila tudi, da bi se operatorje zrakoplovov razbremenilo obveznosti nadzora po oddaji naročil izvajalcem podatkovnih storitev, potem ko bi bili izvajalci certificirani za letalske podatkovne zbirke. Če bi izvajalec podatkovnih storitev izkoristil to možnost in bi se mu izdal certifikat, bi moral spoštovati veljavne zahteve iz te uredbe.

(19) Določbe iz Izvedbene uredbe Komisije (EU) št. 923/2012 (13) bi bilo treba dopolniti z vidiki izvajanja služb zračnega prometa, s čimer bi se zagotovila skladnost izvajanja storitev z ukrepi pilotov in osebja služb zračnega prometa ter zahtevami iz navedene uredbe.

(20) Z vidika varnosti bi bilo treba oceniti sprejemljivost kakršne koli spremembe, ki jo predlaga izvajalec storitev, in sicer na podlagi analize tveganj, ki jih prinaša uvedba spremembe njegovega funkcionalnega sistema, glede na kvantitativna in/ali kvalitativna objektivna merila ocenjevanja, določena na lokalni ravni.

(21) Ukrepi iz te uredbe temeljijo na mnenju Agencije v skladu s členom 17(2)(b) in členom 19(1) Uredbe (ES) št. 216/2008.

(22) Ukrepi iz te uredbe so v skladu z mnenjem odbora, ustanovljenega s členom 5(3) Uredbe (ES) št. 549/2004 –

SPREJELA NASLEDNJO UREDBO:

Člen 1

Predmet urejanja in področje uporabe

Ta uredba določa skupne zahteve za upravljanje zračnega prometa in izvajanje navigacijskih služb zračnega prometa (ATM/ANS) ter izvajanje drugih funkcij omrežja za ATM za splošni zračni promet, zlasti za pravne ali fizične osebe, ki izvajajo navedene storitve in funkcije, ter za pristojne organe in usposobljene subjekte, ki delujejo v njihovem imenu, ki izvajajo naloge certificiranja, nadzora in izvrševanja v povezavi z navedenimi izvajalci storitev.

Člen 2

Opredelitve pojmov

V tej uredbi se uporabljajo opredelitve iz Priloge I in naslednje opredelitve:

1. opredelitve iz člena 2 Uredbe (ES) št. 549/2004 in člena 3 Uredbe (ES) št. 216/2008, razen opredelitve pojma „dovoljenje“ iz člena 2(15) Uredbe (ES) št. 549/2004;

2. „izvajalec storitev“ pomeni vsako pravno ali fizično osebo, ki izvaja funkcije in/ali storitve ATM/ANS, kot so opredeljene v členu 3(q) Uredbe (ES) št. 216/2008, in/ali druge funkcije omrežja za ATM, posamično ali povezano za splošni zračni promet;

3. „upravljavec omrežja“ pomeni organ, ustanovljen na podlagi člena 6 Uredbe (ES) št. 551/2004 za opravljanje dolžnosti iz navedenega člena ter členov 3 in 4 Uredbe (EU) št. 677/2011.

Člen 3

Izvajanje ATM/ANS in funkcij omrežja za ATM

1. Države članice zagotovijo, da se ob upoštevanju varnostnih vidikov in zahtev glede prometa v skladu s to uredbo izvajajo ustrezni ATM/ANS in funkcije omrežja za ATM na način, ki olajšuje splošni zračni promet.

2. Če države članice sprejmejo dodatne določbe, ki dopolnjujejo to uredbo v zadevah, o katerih v skladu s to uredbo odločajo države članice, so navedene določbe v skladu s standardi in priporočenimi praksami iz Čikaške konvencije. Če države članice uporabijo določbe člena 38 Čikaške konvencije, najpozneje dva meseca po sprejetju dodatnih določb organizaciji ICAO in tudi Evropski agenciji za varnost v letalstvu pošljejo obvestilo z ustrezno utemeljitvijo.

3. Države članice v skladu s Čikaško konvencijo navedene dodatne določbe objavijo prek zbornikov letalskih informacij.

4. Če se država članica odloči organizirati izvajanje določenih posebnih služb zračnega prometa v konkurenčnem okolju, navedena država članica sprejme vse ustrezne ukrepe za zagotovitev, da izvajalci navedenih storitev ne bodo opravljali nobene dejavnosti, katere cilj ali posledica je preprečitev, omejitev ali izkrivljanje konkurence, ali dejavnosti, ki povzroča zlorabo prevladujočega položaja v skladu s pravom Unije in nacionalnim pravom, ki se uporabljata.

Člen 4

Pristojni organ

1. Organ, pristojen za izdajo certifikatov izvajalcem storitev, za katere se uporablja ta uredba, in, kadar je to primerno, potrjevanje prejema izjav, ki jih podajo navedeni izvajalci storitev, ter za nadzor in izvrševanje v povezavi z navedenimi izvajalci storitev, je nacionalni nadzorni organ, naveden v členu 4 Uredbe (ES) št. 549/2004, v državi članici, v kateri ima fizična ali pravna oseba, ki predloži vlogo za pridobitev certifikata ali poda izjavo, glavni poslovni sedež ali, če ta obstaja, uradni sedež, razen če je v skladu s členom 22a Uredbe (ES) št. 216/2008 pristojni organ Agencija.

V tej uredbi se izvajalci podatkovnih storitev in upravljavec omrežja štejejo za vseevropske izvajalce storitev, za katere je v skladu s členom 22a(c) Uredbe (ES) št. 216/2008 pristojni organ Agencija.

2. Pristojni organi iz odstavka 1 izpolnjujejo zahteve iz Priloge II.

3. Če je eden od zadevnih izvajalcev storitev organizacija, za katero je pristojni organ Agencija, pristojni organi zadevnih držav članic sodelujejo z Agencijo, da se zagotovi izpolnjevanje zahtev iz točk ATM/ANS.AR.A.005(b)(1), (2) in (3) Priloge II:

(a) če izvajalci storitev izvajajo storitve v zvezi s funkcionalnimi bloki zračnega prostora (FAB), ki se raztezajo po zračnem prostoru, ki je v pristojnosti več kot ene države članice, kot je navedeno v členu 2(3) Uredbe (ES) št. 550/2004, ali

(b) če izvajalci storitev izvajajo čezmejne navigacijske službe zračnega prometa, kot je navedeno v členu 2(5) Uredbe (ES) št. 550/2004.

4. Če država članica za izvajanje nalog certificiranja, nadzora in izvrševanja iz te uredbe imenuje ali ustanovi več kot en organ, kot je navedeno v členu 4 Uredbe (ES) št. 549/2004 ali členu 2(3) do (6) Uredbe (ES) št. 550/2004, zagotovi jasno opredelitev področij pristojnosti vsakega od navedenih organov, zlasti v zvezi z odgovornostmi ter omejevanjem geografskega območja in zračnega prostora. V takšnem primeru se navedeni organi pisno dogovorijo o vzpostavitvi medsebojnega sodelovanja, s čimer zagotovijo učinkovit nadzor in izvrševanje v povezavi z vsemi izvajalci storitev, ki so jim navedeni organi izdali certifikate ali, kadar je to primerno, so navedenim organom podali izjavo.

5. Pristojni organi so pri izvajanju nalog certificiranja, nadzora in izvrševanja iz te uredbe neodvisni od vseh izvajalcev storitev. Navedena neodvisnost se doseže z zadostnim ločevanjem navedenih pristojnih organov od izvajalcev storitev vsaj na funkcionalni ravni. V zvezi s tem države članice zagotovijo, da pristojni organi svoja pooblastila izvajajo nepristransko in pregledno.

6. Države članice in, če je pristojni organ Agencija, Komisija zagotovijo, da njihovi pristojni organi svojemu osebju ne dovolijo vključenosti pri izvajanju nalog certificiranja, nadzora in izvrševanja, ki jih ima navedeni organ v skladu s to uredbo, če obstajajo domneve, da bi takšna vključenost lahko neposredno ali posredno povzročila nasprotje interesov, zlasti v zvezi z družinskimi ali finančnimi interesi.

7. Agencija vzdržuje podatkovno zbirko kontaktnih podatkov o pristojnih organih iz odstavka 1. V ta namen države članice obvestijo Agencijo o imenih in naslovih svojega(-ih) pristojnega(-ih) organa(-ov) in kakršnih koli naknadnih spremembah teh podatkov.

8. Države članice in, če je pristojni organ Agencija, Komisija v skladu s členom 4(4) Uredbe (ES) št. 549/2004 in členom 22a Uredbe (ES) št. 216/2008 določijo vire in zmogljivosti, ki jih pristojni organi potrebujejo za izvajanje navedenih nalog, ob upoštevanju vseh ustreznih dejavnikov, vključno z oceno, ki jo izvedejo posamezni pristojni organi za določitev virov, ki jih potrebujejo za izvajanje svojih nalog iz te uredbe.

9. Če je to potrebno za izvajanje njihovih nalog certificiranja, nadzora in izvrševanja iz te uredbe, se pristojne organe pooblasti, da

(a) od izvajalcev storitev, ki jih nadzirajo, zahtevajo, naj predložijo vse potrebne informacije;

(b) od katerega koli predstavnika, vodje ali drugega člana osebja navedenih izvajalcev storitev zahtevajo, naj ustno obrazložijo dejstva, dokumente, predmete, postopke ali druge zadeve, ki so pomembne za nadzor izvajalcev storitev;

(c) vstopijo v prostore in na zemljišče, vključno s kraji obratovanja, ter v prevozna sredstva navedenih izvajalcev storitev;

(d) pregledajo ali kopirajo vse dokumente, zapise ali podatke, ki so v lasti ali so dostopni navedenim izvajalcem storitev, ali naredijo izvlečke iz njih, ne glede na vrsto nosilca, na katerem so zadevne informacije shranjene;

(e) pri navedenih izvajalcih storitev izvajajo revizije, ocene, preiskave in inšpekcijske preglede.

10. Če je to potrebno za izvajanje njihovih nalog certificiranja, nadzora in izvrševanja iz te uredbe, se pristojnim organom omogoči tudi izvajanje pooblastil iz prvega pododstavka v zvezi z organizacijami, ki so dejavnosti prevzele v izvajanje in jih nadzirajo izvajalci storitev, kot je navedeno v točki ATM/ANS.OR.B.015 Priloge III.

11. Pooblastila iz tega odstavka se izvajajo v skladu z nacionalnim pravom države članice, v kateri potekajo zadevne dejavnosti, pri čemer se ustrezno upoštevajo potreba po zagotovitvi učinkovitega izvajanja navedenih pooblastil ter pravice in pravni interesi izvajalca storitev in vseh zadevnih tretjih oseb, ter v skladu z načelom sorazmernosti. Če je v skladu z nacionalnim pravom, ki se uporablja, za vstop v prostore, na zemljišče in v prevozna sredstva, kot je določeno v točki (c), potrebno predhodno dovoljenje sodnega organa zadevne države članice, se navedena pooblastila izvajajo šele po pridobitvi takšnega predhodnega dovoljenja.

12. Pristojni organ pri izvajanju pooblastil iz tega odstavka zagotovi, da so člani njegovega osebja in, kadar je to primerno, vsi drugi strokovnjaki, ki sodelujejo pri zadevnih dejavnostih, ustrezno pooblaščeni.

13. Pristojni organi sprejmejo ali uvedejo vse ustrezne izvršilne ukrepe, ki so potrebni za zagotovitev, da izvajalci storitev, ki so jim pristojni organi izdali certifikat, ali kadar je to primerno, so pristojnim organom podali izjavo, izpolnijo in nadalje izpolnjujejo zahteve iz te uredbe.

Člen 5

Izvajalci storitev

Izvajalcem storitev se podelita certifikat in pravica za izvajanje privilegijev, podeljenih v okviru navedenega certifikata, če poleg zahtev iz člena 8b(1) Uredbe (ES) št. 216/2008 izpolnijo in nadalje izpolnjujejo naslednje zahteve:

(a) za vse izvajalce storitev, poleg zahtev iz točk (b) do (l), kot je ustrezno, in zahtev iz točke (m) zahteve iz poddelov A in B Priloge III (del ATM/ANS.OR);

(b) za izvajalce storitev, ki niso izvajalci služb zračnega prometa (ATS), poleg zahtev iz točk (a) in (m) zahteve iz poddela C Priloge III (del ATM/ANS.OR);

(c) za izvajalce navigacijskih služb zračnega prometa (ANS), upravljavce pretoka zračnega prometa (ATFM) in upravljavca omrežja, poleg zahtev iz točk (a) in (m) zahteve iz poddela D Priloge III (del ATM/ANS.OR);

(d) za izvajalce ATS, poleg zahtev iz točk (a), (c) in (m) zahteve iz Priloge IV (del ATS);

(e) za izvajalce meteoroloških služb (MET), poleg zahtev iz točk (a), (b), (c) in (m) zahteve iz Priloge V (del MET);

(f) za izvajalce letalskih informacijskih služb (AIS), poleg zahtev iz točk (a), (b), (c) in (m) zahteve iz Priloge VI (del AIS);

(g) za izvajalce podatkovnih storitev (DAT), poleg zahtev iz točk (a), (b) in (m) zahteve iz Priloge VII (del DAT);

(h) za izvajalce komunikacijskih, navigacijskih ali nadzornih služb (CNS), poleg zahtev iz točk (a), (b), (c) in (m) zahteve iz Priloge VIII (del CNS);

(i) za izvajalce ATFM, poleg zahtev iz točk (a), (b), (c) in (m) zahteve iz Priloge IX (del ATFM);

(j) za upravljavce zračnega prostora (ASM), poleg zahtev iz točk (a), (b) in (m) zahteve iz Priloge X (del ASM);

(k) za načrtovalce zračnega prostora in/ali postopkov, poleg zahtev iz točk (a), (b) in (m) zahteve iz Priloge XI (del ASD), ko navedene zahteve sprejme Komisija;

(l) za upravljavca omrežja, poleg zahtev iz točk (a), (b), (c) in (m) zahteve iz Priloge XII (del NM);

(m) za vse izvajalce storitev, poleg zahtev iz točke (a) veljavne zahteve iz Priloge XIII (del PERS).

Člen 6

Izjava izvajalcev služb informacij za letenje

Če dajo države članice v skladu s členom 8b(3) Uredbe (ES) št. 216/2008 izvajalcem služb informacij za letenje možnost, da izjavijo, da so sposobni in imajo sredstva za izvajanje obveznosti, povezanih z izvajanjem služb, navedeni izvajalci poleg zahtev iz člena 8b(1) Uredbe (ES) št. 216/2008 izpolnjujejo zahteve iz dela ATM/ANS.OR.A.015 v Prilogi III k tej uredbi.

Člen 7

Obstoječi certifikati

1. Za certifikate, izdane v skladu z Izvedbeno uredbo (EU) št. 1035/2011, se šteje, da so bili izdani v skladu s to uredbo.

2. Države članice najpozneje do 1. januarja 2021 nadomestijo certifikate iz odstavka 1 s certifikati, ki so v skladu z obliko, določeno v Dodatku 1 k Prilogi II.

Člen 8

Razveljavitev in sprememba

1. Uredba (ES) št. 482/2008 se razveljavi.

2. Izvedbena uredba (EU) št. 1034/2011 se razveljavi.

3. Izvedbena uredba (EU) št. 1035/2011 se razveljavi.

4. Člena 12 in 21 Uredbe (EU) št. 677/2011 ter Priloga VI k navedeni uredbi se črtajo.

Člen 9

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od 1. januarja 2019.

Vendar se za izvajalca podatkovnih storitev člen 5 uporablja od datuma začetka veljavnosti te uredbe, če navedeni izvajalec predloži vlogo za pridobitev certifikata v skladu z navedeno določbo.

Ta uredba je v celoti zavezujoča in se neposredno uporablja v vseh državah članicah. V Bruslju, 4. avgusta 2016 Za Komisijo Predsednik Jean-Claude JUNCKER

(1) UL L 79, 19.3.2008, str. 1.

(2) UL L 96, 31.3.2004, str. 10.

(3) UL L 96, 31.3.2004, str. 20.

(4) Izvedbena uredba Komisije (EU) št. 1034/2011 z dne 17. oktobra 2011 o nadzoru varnosti pri upravljanju letalskega prometa in službah letalske navigacije in spremembi Uredbe (EU) št. 691/2010 (UL L 271, 18.10.2011, str. 15).

(5) Izvedbena uredba Komisije (EU) št. 1035/2011 z dne 17. oktobra 2011 o skupnih zahtevah za izvajanje služb navigacijskih služb v zračnem prometu ter o spremembi uredb (ES) št. 482/2008 in (EU) št. 691/2010 (UL L 271, 18.10.2011, str. 23).

(6) Uredba (ES) št. 549/2004 Evropskega parlamenta in Sveta z dne 10. marca 2004 o določitvi okvira za oblikovanje enotnega evropskega neba (UL L 96, 31.3.2004, str. 1).

(7) Uredba Komisije (EU) št. 965/2012 z dne 5. oktobra 2012 o tehničnih zahtevah in upravnih postopkih za letalske operacije v skladu z Uredbo (ES) št. 216/2008 Evropskega parlamenta in Sveta (UL L 296, 25.10.2012, str. 1).

(8) Uredba Komisije (EU) št. 1178/2011 z dne 3. novembra 2011 o tehničnih zahtevah in upravnih postopkih za letalsko osebje v civilnem letalstvu v skladu z Uredbo (ES) št. 216/2008 Evropskega parlamenta in Sveta (UL L 311, 25.11.2011, str. 1).

(9) Uredba Komisije (EU) št. 139/2014 z dne 12. februarja 2014 o določitvi zahtev in upravnih postopkov v zvezi z aerodromi v skladu z Uredbo (ES) št. 216/2008 Evropskega parlamenta in Sveta (UL L 44, 14.2.2014, str. 1).

(10) Uredba Komisije (EU) 2015/340 z dne 20. februarja 2015 o tehničnih zahtevah in upravnih postopkih za licence in certifikate kontrolorjev zračnega prometa v skladu z Uredbo (ES) št. 216/2008 Evropskega parlamenta in Sveta, o spremembi Izvedbene uredbe Komisije (EU) št. 923/2012 ter razveljavitvi Uredbe Komisije (EU) št. 805/2011 (UL L 63, 6.3.2015, str. 1).

(11) Uredba Komisije (ES) št. 482/2008 z dne 30. maja 2008 o vzpostavitvi sistema za zagotavljanje varnosti programske opreme, ki ga morajo uvesti izvajalci navigacijskih služb zračnega prometa, in spremembi Priloge II k Uredbi (ES) št. 2096/2005 (UL L 141, 31.5.2008, str. 5).

(12) Uredba Komisije (EU) št. 677/2011 z dne 7. julija 2011 o določitvi podrobnih pravil za izvajanje funkcij omrežja za upravljanje zračnega prometa (ATM) in spremembi Uredbe (EU) št. 691/2010 (UL L 185, 15.7.2011, str. 1).

(13) Izvedbena uredba Komisije (EU) št. 923/2012 z dne 26. septembra 2012 o določitvi skupnih pravil zračnega prometa in operativnih določb v zvezi z navigacijskimi službami in postopki zračnega prometa ter spremembi Izvedbene uredbe (EU) št. 1035/2011 in uredb (ES) št. 1265/2007, (ES) št. 1794/2006, (ES) št. 730/2006, (ES) št. 1033/2006 in (EU) št. 255/2010 (UL L 281, 13.10.2012, str. 1).

PRILOGA I OPREDELITVE POJMOV, KI SE UPORABLJAJO V PRILOGAH II do XIII V tej uredbi se uporabljajo naslednje opredelitve: 1. „sprejemljivi načini usklajevanja (AMC)“ pomenijo nezavezujoče standarde, ki jih je Agencija sprejela za ponazoritev načinov za zagotovitev skladnosti z Uredbo (ES) št. 216/2008 in njenimi izvedbenimi pravili; 2. „delo v zraku“ pomeni operacijo zrakoplova, v kateri se zrakoplov uporablja za specializirane storitve, na primer za kmetijstvo, gradbeništvo, fotografiranje, zemljemerstvo, opazovanje in patruljiranje, iskanje in reševanje, oglaševanje v zraku itd.; 3. „klimatološki povzetek za aeorodrome“ pomeni kratek povzetek določenih meteoroloških elementov na aerodromu, ki temelji na statističnih podatkih; 4. „klimatološka tabela za aerodrome“ pomeni tabelo s statističnimi podatki o nastanku enega ali več meteoroloških elementov, opaženih na aerodromu; 5. „nadmorska višina aerodroma“ pomeni nadmorsko višino najvišje točke pristajalnega območja; 6. „aerodromska služba informacij za letenje (AFIS)“ pomeni službo informacij za letenje in službo za alarmiranje za promet na aerodromu; 7. „aerodromska meteorološka služba“ pomeni službo, pristojno za izvajanje meteorološke službe na aerodromu; 8. „aerodromsko opozorilo“ pomeni informacije, ki jih izda aerodromska meteorološka služba v zvezi z nastankom ali predvidenim nastankom meteoroloških razmer, ki bi lahko škodljivo vplivale na zrakoplov na tleh, tudi na parkiran zrakoplov, ter na naprave in službe na aerodromu; 9. „letalski podatki“ pomenijo letalska dejstva, koncepte ali navodila, ki so formalizirano predstavljeni v obliki, primerni za sporočanje, razlago ali obdelavo; 10. „letalska podatkovna zbirka“ pomeni zbirko letalskih podatkov, zbranih in urejenih v strukturiran niz podatkov, ki je shranjena v elektronski obliki v sistemih, velja za določeno obdobje in se lahko posodablja; 11. „letalska fiksna storitev (AFS)“ pomeni telekomunikacijsko storitev med določenimi fiksnimi točkami, ki je namenjena predvsem zagotavljanju varnosti zračne plovbe ter rednega, učinkovitega in gospodarnega opravljanja zračnih prevozov; 12. „letalsko fiksno telekomunikacijsko omrežje (AFTN)“ pomeni svetovni sistem letalskih fiksnih telekomunikacijskih povezav, ki je kot del storitve AFS namenjen izmenjavi sporočil in/ali digitalnih podatkov med letalskimi fiksnimi telekomunikacijskimi postajami z enakimi ali združljivimi telekomunikacijskimi značilnostmi; 13. „letalske informacije“ pomenijo informacije, ki izhajajo iz zbiranja, analize in oblikovanja letalskih podatkov; 14. „kartografski podatki o aerodromu“ pomenijo podatke, ki so bili zbrani z namenom priprave kartografskih informacij o aerodromu; 15. „zbirka kartografskih podatkov o aerodromu (AMDB)“ pomeni zbirko kartografskih podatkov o aerodromu, zbranih in urejenih v strukturiran niz podatkov; 16. „letalska meteorološka postaja“ pomeni postajo za opazovanja in izdajo meteoroloških poročil, namenjenih zračni plovbi; 17. „poročilo iz zrakoplova“ pomeni poročilo, ki se pripravi v zrakoplovu med letom v skladu z zahtevami za poročanje o položaju ter operativno in/ali meteorološko poročanje; 18. „zrakoplov“ pomeni katero koli napravo, ki lahko v ozračju dobi podporo zaradi reakcij zraka, ki niso reakcije zraka s površjem Zemlje; 19. „sporočilo AIRMET“ pomeni informacije, ki jih izda meteorološka služba bdenja v zvezi z nastankom ali predvidenim nastankom določenih vremenskih pojavov na poti, ki lahko vplivajo na varnost operacij zrakoplovov na nižjih višinah, ter časovnim in prostorskim razvojem navedenih pojavov in ki niso bile vključene že v napoved, izdano za lete na nižjih višinah v zadevnem območju z informacijami za letenje ali njegovem podobmočju; 20. „tehnično osebje za področje varnosti zračnega prometa (ATSEP)“ pomeni vsako pooblaščeno osebje, ki je usposobljeno za upravljanje, vzdrževanje, umik iz oziroma vrnitev v obratovanje opreme funkcionalnega sistema; 21. „enota služb zračnega prometa“ je splošen izraz, ki ima več pomenov: „enota kontrole zračnega prometa“, „center informacij za letenje“, „enota aerodromske službe informacij za letenje“ ali „urad službe zrakoplovnih informacij“; 22. „nadomestni aerodrom“ pomeni aerodrom, proti kateremu lahko nadaljuje zrakoplov, kadar postane nemogoče ali nepriporočljivo nadaljevati let proti aerodromu načrtovanega pristanka ali pristati na njem, ter na katerem so na voljo potrebne storitve in zmogljivosti, na katerem se lahko izpolnijo zmogljivostne zahteve za zrakoplov in ki obratuje ob predvidenem času uporabe; 23. „drugi načini usklajevanja (AltMOC)“ pomenijo tiste načine, v katerih je predlagana alternativa sedanjim sprejemljivim načinom usklajevanja (AMC), ali tiste, v katerih so predlagani novi načini za zagotovitev skladnosti z Uredbo (ES) št. 216/2008 in njenimi izvedbenimi pravili, v zvezi s katerimi Agencija ni sprejela povezanih AMC; 24. „absolutna višina“ pomeni vertikalno razdaljo do ravni, točke ali predmeta, ki se upošteva kot točka, izmerjeno od srednje morske gladine (MSL); 25. „center območne kontrole (ACC)“ pomeni enoto, ki zagotavlja službo kontrole zračnega prometa za kontrolirane lete na kontroliranih območjih, ki so v njeni pristojnosti; 26. „območna napoved za lete na nižjih višinah“ pomeni napoved vremenskih pojavov v območju z informacijami za letenje ali njegovem podobmočju, ki se nanaša na plast pod nivojem letenja 100 (ali pod nivojem letenja 150 na goratih območjih ali po potrebi višje); 27. „območna navigacija (RNAV)“ pomeni metodo navigacije, ki zrakoplovu omogoča letenje na kateri koli poti leta, ki je pokrita z zemeljskimi ali vesoljskimi navigacijskimi sredstvi, in/ali v mejah zmogljivosti lastne opreme na krovu zrakoplova; 28. „argument“ pomeni trditev, ki temelji na sklepih na podlagi dokazov; 29. „ASHTAM“ pomeni posebno vrsto sporočila NOTAM, s katero se v posebni obliki sporočijo informacije o spremenjeni vulkanski aktivnosti, izbruhu vulkana in/ali oblaku vulkanskega pepela, ki so pomembne za operacije zrakoplova; 30. „funkcije omrežja za ATM“ pomenijo funkcije, ki jih izvaja upravljavec omrežja v skladu z Uredbo (EU) št. 677/2011; 31. „revizija“ pomeni sistematičen, neodvisen in dokumentiran postopek za pridobivanje dokazov in njihovo objektivno presojo, s katerim se ugotovi, v kakšnem obsegu so zahteve izpolnjene; 32. „verodostojen vir“ pomeni: (a) državni(-e) organ(-e) ali (b) organizacijo, ki jo je državni organ uradno priznal za zbiranje in/ali objavo podatkov, ki so v skladu z zahtevami glede kakovosti podatkov, ki jih je določila navedena država; 33. „avtomatski sistem opazovanja“ pomeni sistem opazovanja, ki brez človeškega posredovanja beleži in izračunava vse potrebne elemente ter poroča o njih; 34. „letalski akter“ pomeni subjekt, osebo ali organizacijo, razen izvajalcev storitev, ki jih ureja ta uredba, na katero vpliva ali ki vpliva na storitev, ki jo zagotovi izvajalec storitev; 35. „odmor“ pomeni časovno obdobje oddiha v delovnem obdobju, ko kontrolorju zračnega prometa ni treba opravljati dolžnosti; 36. „certificirana aplikacija zrakoplova“ pomeni programsko aplikacijo, ki jo je Agencija odobrila kot del zrakoplova, za katerega se uporablja člen 4 Uredbe (ES) št. 216/2008; 37. „oblak, pomemben za obratovanje zrakoplovov“ pomeni oblak z relativno višino baze oblaka pod 1 500 m (5 000 ft) ali pod največjo minimalno sektorsko absolutno višino, kar koli od tega je večje, ali kumulonimbusni oblak ali stolpičasti kumulus na kateri koli višini; 38. „komercialni zračni prevoz“ pomeni vsako operacijo zrakoplova, ki vključuje prevoz potnikov, tovora ali pošte za plačilo ali drugo protivrednost; 39. „kontrolirano območje“ pomeni kontroliran zračni prostor, ki se razteza navzgor nad določeno mejo nad Zemljo; 40. „stres po kritičnem incidentu“ pomeni kazanje nenavadnih in/ali skrajnih čustvenih, fizičnih in/ali vedenjskih reakcij posameznika po dogodku ali incidentu; 41. „kakovost podatkov“ pomeni stopnjo ali raven zanesljivosti, da predloženi podatki izpolnjujejo zahteve uporabnika podatkov, kar zadeva točnost, ločljivost, celovitost (ali enakovredno raven zanesljivosti), sledljivost, pravočasnost, popolnost in obliko; 42. „zahteve glede kakovosti podatkov (DQR)“ pomenijo opredelitev značilnosti podatkov (tj. točnost, ločljivost, celovitost (ali enakovredno raven zanesljivosti), sledljivost, pravočasnost, popolnost in obliko) za zagotovitev, da so podatki v skladu s predvideno uporabo; 43. „izvajalec podatkovnih storitev (DAT)“ pomeni organizacijo, ki izpolnjuje naslednja merila: (a) DAT tipa 1: izvajalec, ki v nadzorovanih pogojih obdeluje letalske podatke za uporabo na zrakoplovih in zagotavlja letalsko podatkovno zbirko, ki izpolnjuje zahteve glede kakovosti podatkov in pri kateri ni bila ugotovljena združljivost z ustrezno aplikacijo/opremo zrakoplova; (b) DAT tipa 2: izvajalec, ki obdeluje letalske podatke in zagotavlja letalsko podatkovno zbirko za uporabo v certificirani aplikaciji/opremi zrakoplova, ki izpolnjuje zahteve glede kakovosti podatkov in pri kateri je bila ugotovljena združljivost z navedeno aplikacijo/opremo; 44. „nadomestni namembni aerodrom“ pomeni nadomestni aerodrom, na katerem bi lahko zrakoplov pristal v primeru nemogočega ali nepriporočljivega pristanka na aerodromu načrtovanega pristanka; 45. „dolžnost“ pomeni vsako nalogo, ki jo mora na zahtevo izvajalca službe kontrole zračnega prometa izvesti kontrolor zračnega prometa; 46. „delovno obdobje“ pomeni obdobje, ki se začne, ko se mora kontrolor zračnega prometa na zahtevo izvajalca službe kontrole zračnega prometa prijaviti k dolžnosti, biti na voljo ali začeti opravljati dolžnost, in se konča, ko je kontrolor zračnega prometa brez dolžnosti; 47. „nadmorska višina“ pomeni vertikalno razdaljo do točke ali ravni, ki se nahaja ali je pritrjena na površju Zemlje, izmerjeno od srednje morske gladine; 48. „nadomestni aerodrom na poti“ pomeni aerodrom, na katerem bi lahko zrakoplov pristal v primeru potrebne preusmeritve na poti; 49. „utrujenost“ pomeni fiziološko stanje zmanjšane duševne ali telesne sposobnosti kot posledica pomanjkanja spanca ali daljšega obdobja budnosti, dnevnega ritma ali delovne obremenitve (duševne in/ali telesne dejavnosti), zaradi česar se lahko zmanjšata zbranost posameznika in njegova zmožnost varnega izvajanja nalog; 50. „dokumentacija o letu“ pomeni dokumente, vključno s kartami ali obrazci, ki vsebujejo meteorološke informacije za let; 51. „center informacij za letenje (FIC)“ pomeni enoto, ustanovljeno za zagotavljanje službe informacij za letenje in službe za alarmiranje; 52. „območje z informacijami za letenje (FIR)“ pomeni zračni prostor določenih dimenzij, v katerem se zagotavljata služba informacij za letenje in služba za alarmiranje; 53. „nivo letenja (FL)“ pomeni površino s stalnim atmosferskim tlakom, ki se nanaša na določeno vrednost tlaka, in sicer 1 013,2 hektopascala (hPa), in je ločena od drugih takšnih površin s specifičnimi tlačnimi intervali; 54. „preskusni let“ je splošen izraz, ki ima enega ali več naslednjih pomenov: „leti za razvojno fazo novega projekta (zrakoplova, pogonskih sistemov, delov in naprav)“, „leti za dokaz skladnosti z osnovo za certificiranje ali skladnosti s projektom tipa za zrakoplov, ki prihaja s proizvodne linije“, „leti, predvideni za preskušanje novih konceptov projekta, za kar so potrebni nekonvencionalni manevri ali profili, za katere bi bil možen izhod iz že odobrene ovojnice zrakoplova“; „leti za usposabljanje za preskusne lete“; 55. „napoved“ pomeni navedbo predvidenih meteoroloških razmer za določen čas ali obdobje in za določeno območje ali del zračnega prostora; 56. „napoved za vzletanje“ pomeni napoved, ki jo za določeno časovno obdobje pripravi aerodromska meteorološka služba in vsebuje informacije o predvidenih razmerah na območju vzletno-pristajalnih stez v zvezi s smerjo in hitrostjo vetra na površini ter morebitnimi odstopanji, temperaturo, tlakom (QNH) in drugimi lokalno dogovorjenimi elementi; 57. „funkcionalni sistem“ pomeni kombinacijo postopkov, človeških virov in opreme, vključno s strojno in programsko opremo, namenjeno izvajanju funkcije na področju ATM/ANS in drugih funkcij omrežja za ATM; 58. „splošno letalstvo“ pomeni vsako operacijo civilnega zrakoplova, razen dela v zraku ali komercialnega zračnega prevoza; 59. „digitalni podatki o točkah na koordinatni mreži“ pomenijo računalniško obdelane meteorološke podatke za sklop enakomerno razmaknjenih točk na karti, ki se lahko v kodirani obliki, primerni za avtomatizirano uporabo, prenesejo z meteorološkega računalnika na drug računalnik; 60. „navodila (GM)“ pomenijo nezavezujoče gradivo, ki ga je Agencija pripravila kot pomoč pri ponazoritvi pomena zahteve ali specifikacije, uporablja pa se kot pomoč pri razlagi Uredbe (ES) št. 216/2008, njenih izvedbenih pravil in sprejemljivih načinov usklajevanja (AMC); 61. „globalne napovedi na koordinatni mreži“ pomenijo napovedi predvidenih vrednosti meteoroloških elementov na globalni koordinatni mreži z opredeljeno vertikalno in horizontalno ločljivostjo; 62. „nevarnost“ pomeni vsako stanje, dogodek ali okoliščino z morebitnim škodljivim učinkom; 63. „relativna višina“ pomeni vertikalno razdaljo do ravni, točke ali predmeta, ki se upošteva kot točka, izmerjeno od določene osnove; 64. „nivo“ je splošen izraz, ki se nanaša na vertikalni položaj zrakoplova med letom in ima več pomenov: relativna višina, absolutna višina ali nivo letenja; 65. „lokalno redno poročilo“ pomeni meteorološko poročilo, izdano v določenih časovnih presledkih in namenjeno samo za razširjanje na aerodromu, kjer so bila izvedena opazovanja; 66. „lokalno posebno poročilo“ pomeni meteorološko poročilo, izdano v skladu z merili za posebna opazovanja in namenjeno samo za razširjanje na aerodromu, kjer so bila izvedena opazovanja; 67. „meteorološki bilten“ pomeni besedilo, ki vsebuje meteorološke informacije pod ustreznim naslovom; 68. „meteorološke informacije“ pomenijo meteorološko poročilo, analizo, napoved ter druge navedbe z zvezi z obstoječimi ali predvidenimi meteorološkimi razmerami; 69. „meteorološko opazovanje“ pomeni meritev in/ali oceno enega ali več meteoroloških elementov; 70. „meteorološko poročilo“ pomeni navedbo opaženih meteoroloških razmer za določen čas in lokacijo; 71. „meteorološki satelit“ pomeni umeten Zemljin satelit, ki izvaja meteorološka opazovanja in ta opažanja pošilja na Zemljo; 72. „meteorološka služba bdenja“ pomeni službo, ki spremlja meteorološke razmere, ki vplivajo na letalske operacije, in zagotavlja informacije v zvezi z nastankom ali predvidenim nastankom določenih vremenskih pojavov na poti, naravnimi in drugimi nevarnostmi, ki lahko vplivajo na varnost operacij zrakoplovov, na zadevnem področju pristojnosti; 73. „minimalna sektorska absolutna višina (MSA)“ pomeni najmanjšo absolutno višino, ki se lahko uporabi za zagotovitev najmanjše razdalje 300 m (1 000 ft) nad vsemi predmeti na območju krožnega sektorja s polmerom 46 km (25 NM) s središčem na značilni točki, tj. referenčni točki aerodroma (ARP) ali referenčni točki heliporta (HRP); 74. „NOTAM“ pomeni sporočilo, ki se razpošilja s telekomunikacijskimi sredstvi in vsebuje informacije v zvezi z vzpostavitvijo, stanjem ali spremembo letalskih objektov, storitev, postopkov ali v zvezi z nevarnostmi, s katerimi mora biti osebje, ki ga letalske operacije zadevajo, nujno pravočasno seznanjeno; 75. „ovira“ pomeni vse nepremične (začasne ali stalne) in premične predmete ali dele predmetov, ki: (a) so postavljeni na območju, ki je namenjeno premikanju zrakoplova po površini, ali (b) se razprostirajo nad določeno površino, ki je namenjena varovanju zrakoplova med letom, ali (c) stojijo zunaj teh določenih površin in so ocenjeni kot nevarni za zračno plovbo; 76. „OPMET“ pomeni operativne meteorološke informacije, ki se uporabljajo pri načrtovanju letalskih operacij pred ali med letom; 77. „banka podatkov OPMET“ pomeni banko podatkov, v kateri se hranijo in so na voljo na mednarodni ravni operativne meteorološke informacije za uporabo v letalstvu; 78. „vseevropske storitve“ pomenijo dejavnost, ki je zasnovana in vzpostavljena za uporabnike v večini držav članic ali vseh državah članicah ter se lahko razširi tudi prek zračnega prostora nad ozemljem, za katerega se uporablja Pogodba; 79. „vulkanska aktivnost pred izbruhom“ pomeni neobičajno in/ali naraščajočo vulkansko aktivnost, ki bi lahko pomenila izbruh vulkana; 80. „prevladujoča vidljivost“ pomeni najvišjo vrednost vidljivosti, opaženo v skladu z opredelitvijo pojma „vidljivost“ na vsaj polovici obzorja ali vsaj polovici površine aerodroma. Ta območja lahko obsegajo med seboj povezane ali nepovezane sektorje; 81. „problematična uporaba psihoaktivnih snovi“ pomeni uporabo ene ali več psihoaktivnih snovi, ki jih uporablja posameznik tako, da: (a) pomenijo neposredno nevarnost za uporabnika ali ogrožajo življenje, zdravje ali dobro počutje drugih in/ali (b) povzročajo ali poslabšujejo poklicno, socialno, duševno ali telesno težavo ali motnjo; 82. „prognostična karta“ pomeni napoved določenega(-ih) meteorološkega(-ih) elementa(-ov) za določen čas ali obdobje in za določeno površino ali del zračnega prostora, grafično prikazano na karti; 83. „psihoaktivne snovi“ pomenijo alkohol, opioide, kanabinoide, pomirjevala in hipnotike, kokain, druge psihotropne snovi, halucinogene in hlapna razredčila, izključena pa sta kofein in tobak; 84. „center za usklajevanje reševanja (RCC)“ pomeni enoto, pristojno za spodbujanje učinkovite organizacije služb za iskanje in reševanje ter za usklajevanje izvajanja operacij iskanja in reševanja na območju iskanja in reševanja; 85. „obdobje počitka“ pomeni neprekinjeno in določeno časovno obdobje po dolžnosti in/ali pred dolžnostjo, v katerem je kontrolor zračnega prometa brez vseh dolžnosti; 86. „sistem razporeda dela“ pomeni strukturo delovnih obdobij in obdobij počitka za kontrolorje zračnega prometa v skladu s pravnimi in operativnimi zahtevami; 87. „tveganje“ pomeni kombinacijo skupne verjetnosti ali pogostnosti pojavljanja škodljivih učinkov, ki so posledica nevarnosti, in resnosti teh učinkov; 88. „vzletno-pristajalna steza“ pomeni določeno pravokotno območje na kopenskem aerodromu, pripravljeno za pristajanje in vzletanje zrakoplovov; 89. „vidljivost vzdolž vzletno-pristajalne steze (RVR)“ pomeni razdaljo, pri kateri pilot zrakoplova na sredinski črti vzletno-pristajalne steze lahko vidi talne oznake na stezi ali luči, ki označujejo stezo ali njeno sredinsko črto; 90. „varnostna smernica“ pomeni dokument, ki ga izda ali sprejme pristojni organ in določa, da se izvedejo ukrepi za ponovno vzpostavitev varnosti funkcionalnega sistema ali omeji njegova operativna uporaba, kadar je dokazano, da bi bila v nasprotnem primeru lahko ogrožena varnost v letalstvu; 91. „sistem upravljanja varnosti (SMS)“ pomeni sistematičen pristop k upravljanju varnosti, vključno s potrebnimi organizacijskimi strukturami, odgovornostmi, politikami in postopki; 92. „enota služb za iskanje in reševanje“ je splošen izraz, ki zajema center za usklajevanje reševanja, podružnico centra za reševanje ali urad za alarmiranje, kot je ustrezno; 93. „izbrani vulkanski observatorij“ pomeni izvajalca, ki ga je izbral pristojni organ za opazovanje aktivnosti vulkana ali skupine vulkanov ter zagotavljanje teh opažanj prejemnikom z dogovorjenega letalskega seznama; 94. „polavtomatski sistem opazovanja“ pomeni sistem opazovanja, ki omogoča izboljšanje meritev, za izdajo ustreznih poročil pa je potrebno človeško posredovanje; 95. „sporočilo SIGMET“ pomeni informacije, ki jih izda meteorološka služba bdenja v zvezi z nastankom ali predvidenim nastankom določenih vremenskih pojavov na poti, ki lahko vplivajo na varnost operacij zrakoplovov, ter časovnim in prostorskim razvojem navedenih pojavov; 96. „posebno poročilo iz zrakoplova“ pomeni meteorološko poročilo iz zrakoplova, izdano v skladu z merili na podlagi opažanj med letom; 97. „stres“ pomeni posledico, ki se kaže pri posamezniku zaradi soočanja z morebitnim vzrokom (povzročiteljem stresa) za spremembo njegove učinkovitosti. Glede na to, v kakšni meri se posameznik čuti sposobnega obvladovati povzročitelja stresa, lahko soočenje na njegovo učinkovitost vpliva negativno (negativen stres), pozitivno (pozitiven stres) ali pa nanjo ne vpliva; 98. „usposabljanje za ocenjevanje sistemov in opreme“ pomeni usposabljanje za posredovanje znanja in spretnosti v zvezi z določenim sistemom/opremo ter posledično pridobitev operativne usposobljenosti; 99. „prilagojeni podatki“ pomenijo letalske podatke, ki jih je zagotovil operator zrakoplova ali v njegovem imenu izvajalec podatkovnih storitev (DAT) in so bili pripravljeni za tega operatorja zrakoplova za predvideno operativno uporabo; 100. „nadomestni vzletni aerodrom“ pomeni nadomestni aerodrom, na katerem lahko zrakoplov pristane, če to postane potrebno kmalu po vzletu in ni mogoče uporabiti odhodnega aerodroma; 101. „napoved za aerodrom (TAF)“ pomeni kratko navedbo predvidenih meteoroloških razmer na aerodromu za določeno obdobje; 102. „teren“ pomeni površje Zemlje, ki vključuje naravne značilnosti, kot so gore, hribi, slemena, doline, vodna telesa, trajni led in sneg, ne vključuje pa ovir; 103. „prag“ pomeni začetek dela vzletno-pristajalne steze, ki se uporablja za pristajanje; 104. „cona dotika“ pomeni del vzletno-pristajalne steze za pragom, ki je predviden za prvi stik pristajajočih letal z vzletno-pristajalno stezo; 105. „tropski ciklon“ je splošen izraz za sinoptični ciklon, ki ne pomeni fronte in se tvori nad tropskimi ali subtropskimi vodami z organizirano konvekcijo in določenim ciklonskim kroženjem vetra na površini; 106. „svetovalni center za spremljanje tropskih ciklonov (TCAC)“ pomeni meteorološki center, ki z zagotavljanjem informacij svetuje meteorološkim službam bdenja, svetovnima prognostičnima centroma in mednarodnim bankam podatkov OPMET v zvezi s položajem, napovedano smerjo in hitrostjo premikanja tropskih ciklonov, tlakom v njihovih središčih ter najmočnejšim vetrom na površini; 107. „vidljivost“ pomeni vidljivost za letalske namene, ki je večja od: (a) največje razdalje, na kateri se lahko vidi in prepozna črn predmet primernih dimenzij na svetlem ozadju, ki je postavljen blizu tal; (b) največje razdalje, na kateri se lahko vidijo in prepoznajo luči svetilnosti okoli 1 000 kandel na neosvetljenem ozadju; 108. „svetovalni center za spremljanje vulkanskega pepela (VAAC)“ pomeni meteorološki center, ki z zagotavljanjem informacij svetuje meteorološkim službam bdenja, centrom območne kontrole, centrom informacij za letenje, svetovnima prognostičnima centroma in mednarodnim bankam podatkov OPMET v zvezi z lateralno in vertikalno razširjenostjo ter napovedanim premikanjem vulkanskega pepela v ozračju po izbruhih vulkana; 109. „svetovni prognostični center (WAFC)“ pomeni meteorološki center, ki državam članicam v okviru letalske fiksne storitve z ustreznimi sredstvi in v digitalni obliki pripravlja in izdaja pomembne vremenske napovedi in napovedi za zgornji zračni prostor na svetovni ravni; in 110. „svetovni prognostični sistem (WAFS)“ pomeni svetovni sistem, s katerim svetovna prognostična centra zagotavljata letalske meteorološke napovedi na poti v enotnih standardiziranih oblikah.

PRILOGA II ZAHTEVE ZA PRISTOJNE ORGANE – IZVAJANJE STORITEV IN DRUGIH FUNKCIJ OMREŽJA ZA ATM (del ATM/ANS.AR) PODDEL A – SPLOŠNE ZAHTEVE ATM/ANS.AR.A.001 Področje uporabe V tej prilogi so določene zahteve za upravne sisteme in sisteme upravljanja organov, pristojnih za certificiranje, nadzor in izvrševanje v povezavi z uporabo zahtev iz prilog III do XIII za izvajalce storitev, za katere se v skladu s členom 5 uporablja ta uredba. ATM/ANS.AR.A.005 Naloge certificiranja, nadzora in izvrševanja (a) Pristojni organi izvajajo naloge certificiranja, nadzora in izvrševanja v povezavi z uporabo zahtev, ki veljajo za izvajalce storitev, spremljajo varno zagotavljanje njihovih storitev ter preverjajo izpolnjevanje veljavnih zahtev. (b) Pristojni organi opredelijo in izvajajo pristojnosti za certificiranje, nadzor in izvrševanje na področju varnosti na način, ki zagotavlja, da: (1) obstajajo posebna mesta s pristojnostjo za izvajanje vsake določbe te uredbe, (2) imajo pregled nad mehanizmi nadzora varnosti in njihovimi rezultati ter (3) se zagotovi izmenjava zadevnih informacij med pristojnimi organi. Zadevni pristojni organi redno pregledujejo sporazum o nadzoru izvajalcev navigacijskih služb zračnega prometa v funkcionalnih blokih zračnega prostora (FAB), ki se raztezajo po zračnem prostoru, ki je v pristojnosti več kot ene države članice, kot je navedeno v členu 2(3) Uredbe (ES) št. 550/2004, ter, v primeru čezmejnega izvajanja navigacijskih služb zračnega prometa, sporazum o medsebojnem priznavanju nadzornih nalog iz člena 2(5) Uredbe (ES) št. 550/2004 ter praktično izvajanje navedenih sporazumov, zlasti glede dosežene varnostne uspešnosti izvajalcev storitev pod njihovim nadzorom. (c) Pristojni organ se z drugimi pristojnimi organi dogovori o uskladitvi priglašenih sprememb funkcionalnih sistemov, ki vključujejo izvajalce storitev pod nadzorom drugih pristojnih organov. Z navedenim dogovorom o uskladitvi se v skladu z ATM/ANS.AR.C.025 zagotovita učinkovit izbor in pregled navedenih priglašenih sprememb. ATM/ANS.AR.A.010 Dokumentacija o certificiranju, nadzoru in izvrševanju Pristojni organ zagotovi svojemu osebju ustrezne zakonodajne akte, standarde, predpise, tehnične publikacije in povezane dokumente, da mu omogoči izvajanje nalog in pristojnosti. ATM/ANS.AR.A.015 Načini usklajevanja (a) Agencija pripravi sprejemljive načine usklajevanja (AMC), ki se lahko uporabijo za zagotovitev skladnosti z zahtevami te uredbe. Ob zagotovitvi skladnosti z AMC se veljavne zahteve te uredbe štejejo za izpolnjene. (b) Za zagotovitev skladnosti z zahtevami te uredbe se lahko uporabijo drugi načini usklajevanja (AltMOC). (c) Pristojni organ vzpostavi sistem za stalno ocenjevanje, ali vsi AltMOC, ki jih uporablja sam ali izvajalci storitev pod njegovim nadzorom, omogočajo zagotovitev skladnosti z zahtevami te uredbe. (d) Pristojni organ oceni vse AltMOC, ki jih izvajalec storitev predlaga v skladu z ATM/ANS.OR.A.020, tako da analizira predloženo dokumentacijo in, če meni, da je to potrebno, izvede inšpekcijski pregled pri izvajalcu storitev. Če pristojni organ ugotovi, da AltMOC zadoščajo za zagotovitev skladnosti z veljavnimi zahtevami te uredbe, nemudoma: (1) obvesti vložnika, da se AltMOC lahko izvedejo, in po potrebi ustrezno spremeni certifikat vložnika, (2) obvesti Agencijo o njihovi vsebini in priloži kopije ustrezne dokumentacije ter (3) obvesti ostale države članice o AltMOC, ki so bili sprejeti. (e) Če pristojni organ sam uporablja AltMOC za zagotovitev skladnosti z veljavnimi zahtevami te uredbe, jih: (1) da na voljo vsem izvajalcem storitev pod svojim nadzorom in (2) nemudoma obvesti Agencijo. Pristojni organ zagotovi Agenciji popoln opis AltMOC, vključno z vsemi spremembami postopkov, ki bi lahko bile pomembne, in oceno, ki dokazuje, da so veljavne zahteve te uredbe izpolnjene. ATM/ANS.AR.A.020 Obveščanje Agencije (a) Pristojni organ nemudoma obvesti Agencijo o vsaki večji težavi pri izvajanju ustreznih določb Uredbe (ES) št. 216/2008 in njenih izvedbenih pravil ali uredb (ES) št. 549/2004, (ES) št. 550/2004, (ES) št. 551/2004 in (ES) št. 552/2004 (zakonodaja o enotnem evropskem nebu), ki veljajo za izvajalce storitev. (b) Brez poseganja v Uredbo (EU) št. 376/2014 Evropskega parlamenta in Sveta (1) pristojni organ zagotovi Agenciji informacije, pomembne za varnost, ki izhajajo iz prejetih poročil o dogodkih. ATM/ANS.AR.A.025 Takojšen odziv na varnostno težavo (a) Brez poseganja v Uredbo (EU) št. 376/2014 pristojni organ vzpostavi sistem za ustrezno zbiranje, analiziranje in razširjanje informacij o varnosti. (b) Agencija vzpostavi sistem za ustrezno analiziranje vseh zadevnih informacij o varnosti, prejetih od pristojnih organov, ter državam članicam in Komisiji, kot je ustrezno, nemudoma zagotovi vse informacije, vključno s priporočili ali popravljalnimi ukrepi, ki jih morajo sprejeti za pravočasen odziv na varnostno težavo, ki vključuje izvajalce storitev. (c) Pristojni organ po prejemu informacij iz točk (a) in (b) sprejme ustrezne ukrepe za obravnavo varnostne težave, vključno z izdajo varnostnih smernic v skladu z ATM/ANS.AR.A.030. (d) Ukrepi, sprejeti v skladu s točko (c), se nemudoma sporočijo zadevnim izvajalcem storitev, ki jih morajo upoštevati v skladu z ATM/ANS.OR.A.060. Pristojni organ o navedenih ukrepih obvesti tudi Agencijo in, če je potrebno skupno ukrepanje, druge zadevne pristojne organe. ATM/ANS.AR.A.030 Varnostne smernice (a) Pristojni organ izda varnostno smernico, če v funkcionalnem sistemu ugotovi obstoj nevarnih razmer, ki zahtevajo takojšnje ukrepanje. (b) Varnostna smernica se pošlje zadevnim izvajalcem storitev in vsebuje najmanj naslednje informacije: (1) opredelitev nevarnih razmer, (2) opredelitev prizadetega funkcionalnega sistema, (3) potrebne ukrepe in njihovo utemeljitev, (4) rok za izvedbo zahtevanih ukrepov in (5) datum začetka veljavnosti smernice. (c) Pristojni organ pošlje kopijo varnostne smernice Agenciji in drugim zadevnim pristojnim organom v enem mesecu od njene izdaje. (d) Pristojni organ preveri skladnost izvajalcev storitev z veljavnimi varnostnimi smernicami. PODDEL B – UPRAVLJANJE (ATM/ANS.AR.B) ATM/ANS.AR.B.001 Sistem upravljanja (a) Pristojni organ vzpostavi in ohranja sistem upravljanja, ki vključuje najmanj naslednje elemente: (1) dokumentirane politike in postopke za opis njegove organizacije, sredstev in metod za zagotovitev skladnosti z Uredbo (ES) št. 216/2008 in njenimi izvedbenimi pravili, ki so potrebni za izvajanje nalog certificiranja, nadzora in izvrševanja iz te uredbe. Postopki se redno posodabljajo in se kot osnovni delovni dokumenti v okviru navedenega pristojnega organa uporabljajo za vse zadevne naloge; (2) zadostno število članov osebja, vključno z inšpektorji, za izvajanje nalog in pristojnosti iz te uredbe. Člani osebja so usposobljeni za izvajanje nalog, ki so jim dodeljene, imajo potrebno znanje in izkušnje ter opravijo uvodno usposabljanje, usposabljanje na delovnem mestu in periodično usposabljanje, da se zagotovi njihova stalna usposobljenost. Vzpostavi se sistem za načrtovanje razpoložljivosti osebja, da se zagotovi ustrezno dokončanje vseh nalog; (3) ustrezno opremo in prostore za izvajanje navedenih dodeljenih nalog; (4) postopek spremljanja skladnosti sistema upravljanja z ustreznimi zahtevami in ustreznosti postopkov, vključno z vzpostavitvijo postopka notranje revizije in postopka obvladovanja varnostnih tveganj. Spremljanje skladnosti vključuje sistem posredovanja povratnih informacij o revizijskih ugotovitvah višjemu vodstvu pristojnega organa, da se po potrebi zagotovi izvedba popravljalnih ukrepov; in (5) osebo ali skupino oseb, ki je dejansko odgovorna višjemu vodstvu pristojnega organa za izvajanje funkcije spremljanja skladnosti. (b) Pristojni organ za vsako področje dejavnosti, ki je del sistema upravljanja, imenuje eno ali več oseb, ki so na splošno odgovorne za upravljanje zadevne naloge oziroma nalog. (c) Pristojni organ določi postopke za sodelovanje pri medsebojni izmenjavi vseh potrebnih informacij in pomoči z drugimi zadevnimi pristojnimi organi, vključno z izmenjavo vseh ugotovitev in nadaljnjimi ukrepi, sprejetimi na podlagi certifikacije in nadzora izvajalcev storitev, ki izvajajo dejavnosti na ozemlju države članice, vendar jih je certificiral pristojni organ druge države članice ali Agencija. (d) Kopija postopkov, povezanih s sistemom upravljanja, in njihovih sprememb se da na voljo Agenciji zaradi standardizacije. ATM/ANS.AR.B.005 Dodelitev nalog usposobljenim subjektom (a) Pristojni organ lahko dodeli svoje naloge, ki so povezane s certificiranjem ali nadzorom izvajalcev storitev iz te uredbe, vendar ne z dejansko izdajo certifikatov, usposobljenim subjektom. Ob dodelitvi takšnih nalog pristojni organ zagotovi, da ima: (1) vzpostavljen sistem za prvo in stalno ocenjevanje skladnosti usposobljenega subjekta s Prilogo V k Uredbi (ES) št. 216/2008. Ta sistem in rezultati ocenjevanja se dokumentirajo; in (2) sklenjen dokumentiran sporazum z usposobljenim subjektom, ki sta ga obe pogodbeni stranki potrdili na ustrezni ravni upravljanja in jasno določa: (i) naloge, ki jih je treba izvesti, (ii) izjave, poročila in evidence, ki jih je treba zagotoviti, (iii) tehnične pogoje, ki jih je treba izpolnjevati med izvajanjem takšnih nalog, (iv) ustrezno zavarovanje odgovornosti in (v) zagotovljeno varstvo informacij, pridobljenih med izvajanjem takšnih nalog. (b) Pristojni organ zagotovi, da postopek notranje revizije in postopek obvladovanja varnostnih tveganj iz ATM/ANS.AR.B.001(a)(4) vključujeta vse naloge, ki jih v njegovem imenu izvaja usposobljeni subjekt. ATM/ANS.AR.B.010 Spremembe sistema upravljanja (a) Pristojni organ ima vzpostavljen sistem za odkrivanje sprememb, ki vplivajo na njegovo zmožnost izvajanja nalog in pristojnosti iz te uredbe. Ta sistem mu omogoča ustrezno ukrepanje za zagotovitev nadaljnje ustreznosti in učinkovitosti sistema upravljanja. (b) Pristojni organ pravočasno posodobi svoj sistem upravljanja v skladu s spremembami te uredbe, da zagotovi učinkovito izvajanje. (c) Pristojni organ obvesti Agencijo o znatnih spremembah, ki vplivajo na njegovo zmožnost izvajanja nalog in pristojnosti iz te uredbe. ATM/ANS.AR.B.015 Vodenje evidenc (a) Pristojni organ vzpostavi sistem vodenja evidenc za ustrezno shranjevanje, dostopnost in zanesljivo sledljivost: (1) dokumentiranih politik in postopkov sistema upravljanja, (2) usposabljanja, usposobljenosti in pooblastil osebja v skladu z ATM/ANS.AR.B.001(a)(2), (3) dodelitve nalog, ki vključujejo elemente iz ATM/ANS.AR.B.005, in podrobnosti dodeljenih nalog, (4) postopka certificiranja in/ali podajanja izjav, (5) določanja izvajalcev služb zračnega prometa in meteoroloških služb, kot je ustrezno, (6) certifikacije in nadzora izvajalcev storitev, ki izvajajo dejavnosti na ozemlju države članice, vendar jih je certificiral pristojni organ druge države članice ali Agencija, kot je dogovorjeno med navedenimi organi, (7) ocene AltMOC, ki jih predlagajo izvajalci storitev, in obveščanja Agencije o njih ter ocene AltMOC, ki jih uporablja pristojni organ, (8) skladnosti izvajalcev storitev z veljavnimi zahtevami te uredbe po izdaji certifikata ali, kadar je to primerno, podaji izjave , vključno z vsemi revizijskimi poročili, ki vključujejo ugotovitve, popravljalne ukrepe, datum prenehanja izvajanja ukrepa ter opažanja in druge evidence v zvezi z varnostjo, (9) sprejetih izvršilnih ukrepov, (10) informacij o varnosti, varnostih smernic in nadaljnjih ukrepov ter (11) uporabe določb o prožnosti v skladu s členom 14 Uredbe (ES) št. 216/2008. (b) Pristojni organ vodi seznam vseh certifikatov, izdanih izvajalcem storitev, in prejetih izjav. (c) Vse evidence se po prenehanju veljavnosti certifikata ali umiku izjave glede na zakonodajo, ki se uporablja za varstvo podatkov, hranijo najmanj pet let. PODDEL C – NADZOR, CERTIFICIRANJE IN IZVRŠEVANJE (ATM/ANS.AR.C) ATM/ANS.AR.C.001 Spremljanje varnostne uspešnosti (a) Pristojni organi redno spremljajo in ocenjujejo varnostno uspešnost izvajalcev storitev, ki jih nadzorujejo. (b) Pristojni organi rezultate spremljanja varnostne uspešnosti uporabijo zlasti v okviru nadzora na podlagi tveganja. ATM/ANS.AR.C.005 Certificiranje, podajanje izjav in preverjanje skladnosti izvajalcev storitev z zahtevami (a) Pristojni organ v okviru ATM/ANS.AR.B.001(a)(1) vzpostavi postopek, da preveri: (1) skladnost izvajalcev storitev z veljavnimi zahtevami iz prilog III do XIII in vsemi pogoji, ki so veljali za podelitev certifikata pred izdajo navedenega certifikata. Certifikat se izda v skladu z Dodatkom 1 k temu delu; (2) skladnost z vsemi obveznostmi v zvezi z varnostjo iz akta o določitvi, izdanega v skladu s členom 8 Uredbe (ES) št. 550/2004; (3) stalno skladnost izvajalcev storitev, ki jih nadzoruje, z veljavnimi zahtevami; (4) izvajanje varnostnih ciljev, varnostnih zahtev in drugih pogojev v zvezi z varnostjo, opredeljenih v izjavah o preverjanju sistemov, vključno z vsako ustrezno izjavo o skladnosti sestavnih delov sistemov ali njihovi primernosti za uporabo, izdanih v skladu z Uredbo (ES) št. 552/2004; in (5) izvajanje varnostnih smernic ter popravljalnih in izvršilnih ukrepov. (b) Postopek iz odstavka (a): (1) temelji na dokumentiranih postopkih; (2) je podprt z dokumentacijo, katere namen je osebju pristojnega organa zagotoviti navodila za izvajanje nalog certificiranja, nadzora in izvrševanja; (3) zadevni organizaciji zagotavlja prikaz rezultatov dejavnosti certificiranja, nadzora in izvrševanja; (4) temelji na revizijah, preverjanjih in inšpekcijskih pregledih, ki jih izvaja pristojni organ; (5) kar zadeva certificirane izvajalce storitev, pristojnemu organu zagotavlja dokaze, potrebne za podporo nadaljnjim ukrepom, vključno z ukrepi iz člena 9 Uredbe (ES) št. 549/2004, člena 7(7) Uredbe (ES) št. 550/2004 ter členov 10, 25 in 68 Uredbe (ES) št. 216/2008, kadar zahteve niso izpolnjene, in, (6) kar zadeva podajanje izjav izvajalcev storitev, pristojnemu organu zagotavlja dokaze za sprejetje morebitnih popravnih ukrepov, ki lahko vključujejo izvršilne ukrepe, po potrebi tudi v skladu z nacionalnim pravom. ATM/ANS.AR.C.010 Nadzor (a) Pristojni organ ali usposobljeni subjekti, ki delujejo v njegovem imenu, izvajajo revizije v skladu s členom 4(9). (b) Revizije iz odstavka (a): (1) pristojnemu organu zagotavljajo dokaze o skladnosti z veljavnimi zahtevami in izvedbenimi predpisi; (2) so neodvisne od notranjih revizij, ki jih izvaja izvajalec storitev; (3) zajemajo celotne izvedbene predpise ali njihove elemente ter postopke ali storitve; (4) določajo, ali: (i) so izvedbeni predpisi v skladu z veljavnimi zahtevami, (ii) so sprejeti ukrepi v skladu z izvedbenimi predpisi in veljavnimi zahtevami in (iii) rezultati sprejetih ukrepov ustrezajo rezultatom, predvidenim na podlagi izvedbenih predpisov. (c) Pristojni organ na podlagi razpoložljivih dokazov spremlja stalno skladnost izvajalcev storitev, ki jih nadzoruje, z veljavnimi zahtevami te uredbe. ATM/ANS.AR.C.015 Program nadzora (a) Pristojni organ ob upoštevanju posebne narave izvajalcev storitev, zapletenosti njihovih dejavnosti in rezultatov preteklih dejavnosti certificiranja in/ali nadzora vzpostavi in letno posodablja program nadzora, ki temelji na oceni povezanih tveganj. Program nadzora vključuje revizije, ki: (1) zajemajo vsa področja, ki bi lahko vzbujala zaskrbljenost v zvezi z varnostjo, s poudarkom na področjih, na katerih so bile ugotovljene težave, (2) zajemajo vse izvajalce storitev, ki so pod nadzorom pristojnega organa, (3) zajemajo sredstva, ki jih uporabi izvajalec storitev za zagotovitev usposobljenosti osebja, (4) zagotavljajo izvajanje revizij sorazmerno s stopnjo tveganja, ki nastane zaradi dejavnosti izvajalcev storitev in zagotovljenih storitev, ter (5) za izvajalce storitev, ki jih nadzoruje pristojni organ, zagotavljajo uporabo cikla načrtovanja nadzora, ki ni daljši od 24 mesecev. Cikel načrtovanja nadzora se lahko skrajša, če obstajajo dokazi, da se je varnostna uspešnost izvajalca storitev zmanjšala. Za izvajalca storitev, ki ga je certificiral pristojni organ, se cikel načrtovanja nadzora lahko podaljša na največ 36 mesecev, če pristojni organ ugotovi, da je v predhodnih 24 mesecih: (i) izvajalec storitev dokazal učinkovito opredelitev nevarnosti na področju varnosti v letalstvu in obvladovanje s tem povezanih tveganj in (ii) je izvajalec storitev stalno dokazoval skladnost z zahtevami glede upravljanja sprememb iz ATM/ANS.OR.A.040 in ATM/ANS.OR.A.045 ter (iii) da niso bili izdane ugotovitve 1. stopnje in (iv) so bili vsi popravljalni ukrepi izvedeni v roku, ki ga je pristojni organ sprejel ali podaljšal v skladu z ATM/ANS.AR.C.050. Če je poleg navedenega izvajalec storitev vzpostavil učinkovit sistem stalnega poročanja pristojnemu organu o svoji varnostni uspešnosti in skladnosti z zakonodajo, pristojni organ pa ga je potrdil, se cikel načrtovanja nadzora lahko podaljša na največ 48 mesecev; (6) zagotavljajo spremljanje izvajanja popravljalnih ukrepov; (7) so predmet posvetovanj z zadevnimi izvajalci storitev in poznejše priglasitve in (8) navajajo predvideni časovni razmik inšpekcijskih pregledov različnih krajev, če obstajajo. (b) Pristojni organ se lahko odloči, da po potrebi spremeni cilje in obseg vnaprej načrtovanih revizij z vključitvijo pregledov dokumentacije in dodatnih revizij. (c) Pristojni organ določi, katere ureditve, elemente, storitve, funkcije, fizične lokacije in dejavnosti je treba revidirati v določenem časovnem obdobju. (d) Revizijska opažanja in ugotovitve, ki se izdajo v skladu z ATM/ANS.AR.C.050, se dokumentirajo. Podprejo se z dokazi ter opredelijo na podlagi veljavnih zahtev in njihovih izvedbenih predpisov, glede na katere je bila revizija izvedena. (e) Pripravi se revizijsko poročilo s podrobnim opisom ugotovitev in opažanj, ki se predloži zadevnemu izvajalcu storitev. ATM/ANS.AR.C.020 Izdaja certifikatov (a) V skladu s postopkom iz ATM/ANS.AR.C.005(a) pristojni organ po prejemu vloge za izdajo certifikata izvajalcu storitev preveri skladnost izvajalca storitev z veljavnimi zahtevami te uredbe. (b) Pristojni organ lahko pred izdajo certifikata zahteva vse revizije, inšpekcijske preglede ali ocene, ki so po njegovem mnenju potrebni. (c) Certifikat se izda za nedoločen čas. Privilegiji iz dejavnosti, ki jih izvajalec storitev sme opravljati, se določijo v pogojih za izvajanje storitev, ki so priloženi certifikatu. (d) Če vprašanje v zvezi z ugotovitvijo 1. stopnje ostaja nerešeno, se certifikat ne izda. V izjemnih okoliščinah izvajalec storitev ugotovitev(-ve), ki ni(-so) 1. stopnje, po potrebi oceni in ublaži, načrt popravljalnih ukrepov za rešitev vprašanj v zvezi z ugotovitvijo(-ami) pa odobri pristojni organ pred izdajo certifikata. ATM/ANS.AR.C.025 Spremembe (a) Po prejemu obvestila o spremembi v skladu z ATM/ANS.OR.A.045 pristojni organ ravna v skladu z ATM/ANS.AR.C.030, ATM/ANS.AR.C.035 in ATM/ANS.AR.C.040. (b) Po prejemu obvestila o spremembi v skladu z ATM/ANS.OR.A.040(a)(2), ki zahteva predhodno odobritev, pristojni organ: (1) pred odobritvijo spremembe preveri skladnost izvajalca storitev z veljavnimi zahtevami in (2) brez poseganja v dodatne izvršilne ukrepe nemudoma sprejme ustrezne ukrepe, če izvajalec storitev uvede spremembe, ki zahtevajo predhodno odobritev, ne da bi prejel odobritev pristojnega organa v skladu s točko (1). (c) Da se izvajalcu storitev omogoči uvedba sprememb sistema upravljanja in/ali sistema upravljanja varnosti, kot je ustrezno, brez predhodne odobritve v skladu z ATM/ANS.OR.A.040(b), pristojni organ odobri postopek, ki opredeljuje obseg takšnih sprememb in opisuje, kako se bodo takšne spremembe priglasile in upravljale. Pristojni organ med stalnim nadzorom oceni informacije, posredovane v obvestilu, da bi preveril, ali so sprejeti ukrepi v skladu z odobrenimi postopki in veljavnimi zahtevami. V primeru neskladnosti pristojni organ: (1) obvesti izvajalca storitev o neskladnosti in zahteva nadaljnje spremembe ter (2) pri ugotovitvah 1. in 2. stopnje ukrepa v skladu z ATM/ANS.AR.C.050. ATM/ANS.AR.C.030 Odobritev postopkov za upravljanje sprememb funkcionalnih sistemov (a) Pristojni organ preveri: (1) navedene postopke in vse bistvene spremembe navedenih postopkov, ki jih je predložil izvajalec storitev v skladu z ATM/ANS.OR.B.010(b), in (2) vsako odstopanje od postopkov iz točke (1) za določeno spremembo, če ga zahteva izvajalec storitev v skladu z ATM/ANS.OR.B.010(c)(1). (b) Pristojni organ odobri postopke, spremembe in odstopanja iz točke (a), če ugotovi, da so potrebni in zadostni za izvajalca storitev za dokazovanje skladnosti z ATM/ANS.OR.A.045, ATM/ANS.OR.C.005, ATS.OR.205 in ATS.OR.210, kot je ustrezno. ATM/ANS.AR.C.035 Odločitev za pregled priglašene spremembe funkcionalnega sistema (a) Pristojni organ po prejemu obvestila v skladu z ATM/ANS.OR.A.045(a)(1) ali po prejemu spremenjenih informacij v skladu ATM/ANS.OR.A.045(b) sprejme odločitev o tem, ali bo pregledal spremembo. V podporo tej odločitvi pristojni organ po potrebi od izvajalca storitev zahteva dodatne informacije. (b) Pristojni organ določi potrebo po pregledu na podlagi posebnih, veljavnih in dokumentiranih meril, ki najmanj zagotavljajo pregled priglašene spremembe v primeru bistvene verjetnosti, da je argument za izvajalca storitev zapleten ali mu ni poznan, in resnosti morebitnih posledic spremembe. (c) Če se pristojni organ odloči za pregled na podlagi drugih meril, ki temeljijo na tveganju, poleg tistih iz točke (b), so ta merila posebna, veljavna in dokumentirana. (d) Pristojni organ obvesti izvajalca storitev o svoji odločitvi za pregled priglašene spremembe funkcionalnega sistema in izvajalcu storitev na njegovo zahtevo predloži utemeljitev. ATM/ANS.AR.C.040 Pregled priglašene spremembe funkcionalnega sistema (a) Pristojni organ pri pregledu argumenta za priglašeno spremembo: (1) oceni veljavnost predloženega argumenta na podlagi ATM/ANS.OR.C.005(a)(2) ali ATS.OR.205(a)(2) in (2) po potrebi usklajuje svoje dejavnosti z drugimi pristojnimi organi. (b) Pristojni organ: (1) odobri argument iz točke (a)(1), po potrebi pod določenimi pogoji, če se izkaže za veljavnega, ter o tem obvesti izvajalca storitev ali (2) zavrne argument iz točke (a)(1) in o tem obvesti izvajalca storitev ter predloži utemeljitev. ATM/ANS.AR.C.045 Izjave izvajalcev služb informacij za letenje (a) Pristojni organ po prejemu izjave izvajalca služb informacij za letenje, ki namerava izvajati takšne službe, preveri, ali izjava vsebuje vse informacije, zahtevane v ATM/ANS.OR.A.015, in navedenemu izvajalcu potrdi prejem izjave. (b) Če izjava ne vsebuje zahtevanih informacij ali vsebuje informacije, ki kažejo na neizpolnjevanje veljavnih zahtev, pristojni organ obvesti zadevnega izvajalca služb informacij za letenje o neizpolnjevanju in zahteva dodatne informacije. Pristojni organ po potrebi izvede revizijo pri izvajalcu služb informacij za letenje. Če je neizpolnjevanje zahtev potrjeno, pristojni organ sprejme ukrepe, opredeljene v ATM/ANS.AR.C.050. (c) Pristojni organ vodi evidenco izjav, ki jih je prejel od izvajalcev služb informacij za letenje v skladu s to uredbo. ATM/ANS.AR.C.050 Ugotovitve, popravljalni ukrepi in izvršilni ukrepi (a) Pristojni organ ima sistem za analiziranje ugotovitev glede na njihov pomen za varnost in se odloči za izvršilne ukrepe na podlagi varnostnega tveganja, ki nastane zaradi neskladnosti izvajalca storitev. (b) V okoliščinah, kjer ob ustreznih takojšnjih ukrepih za zmanjšanje tveganja ne bi bilo dodatnega varnostnega tveganja ali bi bilo to zelo nizko, pristojni organ lahko dovoli izvajanje storitev in s tem zagotovi njihovo neprekinjenost, hkrati pa se izvajajo popravljalni ukrepi. (c) Ugotovitev 1. stopnje izda pristojni organ, če se ugotovi bistvena neskladnost z veljavnimi zahtevami Uredbe (ES) št. 216/2008 in njenih izvedbenih pravil ter uredb (ES) št. 549/2004, (ES) No 550/2004, (ES) No 551/2004 in (ES) št. 552/2004 in njihovih izvedbenih pravil, postopki in priročniki izvajalca storitev, pogoji certifikata ali certifikatom, po potrebi aktom o določitvi ali z vsebino izjave, ki znatno ogroža varnost letenja ali drugače vzbuja dvom o zmožnosti izvajalca storitev za nadaljnje izvajanje dejavnosti. Ugotovitve 1. stopnje med drugim vključujejo: (1) razglasitev operativnih postopkov in/ali izvajanje storitve na način, ki znatno ogroža varnost letenja, (2) pridobitev ali ohranjanje veljavnosti certifikata izvajalca storitev s predložitvijo ponarejenih dokazil, (3) dokaze o zlorabi ali nepošteni uporabi certifikata izvajalca storitev in (4) neimenovanje odgovornega upravljavca. (d) Ugotovitev 2. stopnje izda pristojni organ, če se ugotovi kakršna koli druga neskladnost z veljavnimi zahtevami Uredbe (ES) št. 216/2008 in njenih izvedbenih pravil ter uredb (ES) št. 549/2004, (ES) No 550/2004, (ES) No 551/2004 in (ES) št. 552/2004 in njihovih izvedbenih pravil, postopki in priročniki izvajalca storitev, pogoji certifikata ali vsebino izjave. (e) V primeru ugotovitve v okviru nadzora ali drugih postopkov pristojni organ brez poseganja v dodatne ukrepe, ki se zahtevajo v skladu z Uredbo (ES) št. 216/2008, to uredbo ter uredbami (ES) št. 549/2004, (ES) št. 550/2004, (ES) št. 551/2004 in (ES) št. 552/2004 in njihovimi izvedbenimi pravili, pisno obvesti izvajalca storitev o ugotovitvi in zahteva popravljalne ukrepe za odpravo ugotovljene(-ih) neskladnosti. (1) Pri ugotovitvah 1. stopnje pristojni organ sprejme takojšnje in ustrezne ukrepe in lahko, če je ustrezno, v celoti ali delno omeji, začasno odvzame ali prekliče certifikat, pri čemer zagotovi neprekinjenost storitev pod pogojem, da varnost ni ogrožena, v primeru upravljavca omrežja pa obvesti Komisijo. Sprejeti ukrepi so odvisni od razsežnosti ugotovitve in se izvajajo, dokler izvajalec storitev ne sprejme uspešnega popravljalnega ukrepa. (2) Pri ugotovitvah 2. stopnje pristojni organ: (i) odobri izvajalcu storitev rok za izvedbo popravljalnih ukrepov, ki je vključen v akcijski načrt, ki je v skladu z vrsto ugotovitve, in (ii) oceni popravljalni ukrep in izvedbeni načrt, ki ju predlaga izvajalec storitev, in ju sprejme, če na podlagi ocene ugotovi, da zadostujeta za odpravo neskladnosti. (3) Če pri ugotovitvah 2. stopnje izvajalec storitev ne predloži načrta popravljalnih ukrepov, ki je glede na ugotovitev sprejemljiv za pristojni organ, ali če izvajalec storitev ne izvede popravljalnih ukrepov v roku, ki ga je sprejel ali podaljšal pristojni organ, se ugotovitev lahko zviša na ugotovitev 1. stopnje, ukrepi pa so v skladu s točko (e)(1). (f) V primerih, za katere se ugotovitve 1. in 2. stopnje ne zahtevajo, lahko pristojni organ izda mnenje. (1) Uredba (EU) št. 376/2014 Evropskega parlamenta in Sveta z dne 3. aprila 2014 o poročanju, analizi in spremljanju dogodkov v civilnem letalstvu, spremembi Uredbe (EU) št. 996/2010 Evropskega parlamenta in Sveta ter razveljavitvi Direktive 2003/42/ES Evropskega parlamenta in Sveta in uredb Komisije (ES) št. 1321/2007 in (ES) št. 1330/2007 (UL L 122, 24.4.2014, str. 18). Dodatek 1 Besedilo slike CERTIFIKAT ZA IZVAJALCA STORITEV EVROPSKA UNIJA PRISTOJNI ORGAN CERTIFIKAT IZVAJALCA STORITEV [ŠT. CERTIFIKATA/ŠT. IZDAJE] V skladu z Uredbo (EU) št. …/… in pod spodaj opredeljenimi pogoji [pristojni organ] potrjuje [IME IZVAJALCA STORITEV] [NASLOV IZVAJALCA STORITEV] kot izvajalca storitev s privilegiji iz priloženih pogojev za izvajanje storitev. POGOJI: Ta certifikat se izda v skladu s pogoji in obsegom izvajanja storitev in funkcij iz priloženih pogojev za izvajanje storitev. Ta certifikat velja, če certificirani izvajalec storitev ravna v skladu z Uredbo (EU) št. …/… in drugimi veljavnimi uredbami ter, kadar je to primerno, s postopki iz dokumentacije izvajalca storitev, kot je zahtevano z Uredbo (EU) št …/…, del XXXX. Ta certifikat ostane veljaven, dokler so izpolnjeni navedeni pogoji, razen če se vrne, omeji, začasno odvzame ali prekliče. Datum izdaje: Podpis: [Pristojni organ] Obrazec EASA 157, 1. izdaja – stran 1/4 Besedilo slike IZVAJALEC STORITEV CERTIFIKAT POGOJI ZA IZVAJANJE STORITEV Priloga k certifikatu izvajalca storitev: [ŠT. CERTIFIKATA/ŠT. IZDAJE] [IME IZVAJALCA STORITEV] je pridobil privilegije za izvajanje naslednjega obsega storitev/funkcij: (Neustrezne vrstice črtati) Storitve/funkcije Vrsta storitve/funkcije Obseg storitve/funkcije Omejitve (*) Službe zračnega prometa (ATS) (****) Kontrola zračnega prometa (ATC) Služba območne kontrole Služba priletne kontrole Služba aerodromske kontrole Služba informacij za letenje (FIS) Aerodromska služba informacij za letenje (AFIS) Služba informacij za letenje na poti (FIS na poti) Svetovalna služba n. r. Upravljanje pretoka zračnega prometa (ATFM) ATFM ATFM lokalno Upravljanje zračnega prostora (ASM) ASM ASM lokalno (taktično/raven 3 ASM) Pogoji (**) Besedilo slike Storitve/funkcije Vrsta storitve/funkcije Obseg storitve/funkcije Omejitve (*) Službe zračnega prometa (ATS) za preskusni let (***)/(****) Kontrola zračnega prometa (ATC) Služba območne kontrole Služba priletne kontrole Služba aerodromske kontrole Služba informacij za letenje (FIS) Aerodromska služba informacij za letenje (AFIS) Služba informacij za letenje na poti (FIS na poti) Svetovalna služba n. r. Pogoji (**) Storitve/funkcije Vrsta storitve/funkcije Obseg storitve/funkcije Omejitve (*) Komunikacijske, navigacijske ali nadzorne službe (CNS) Komunikacija (C) Letalska mobilna storitev (komunikacija zrak–zemlja) Letalska fiksna storitev (komunikacija zemlja–zemlja) Letalska mobilno-satelitska storitev (AMSS) Navigacija (N) Zagotavljanje signala NDB v prostoru Zagotavljanje signala VOR v prostoru Zagotavljanje signala DME v prostoru Zagotavljanje signala ILS v prostoru Zagotavljanje signala MLS v prostoru Zagotavljanje signala GNSS v prostoru Nadzor (S) Zagotavljanje podatkov na podlagi primarnega nadzora (PS) Zagotavljanje podatkov na podlagi sekundarnega nadzora (SS) Zagotavljanje podatkov na podlagi samodejnega odvisnega nadzora (ADS) Pogoji (**) Besedilo slike Storitve/funkcije Vrsta storitve/funkcije Obseg storitve/funkcije Omejitve (*) Letalske informacijske službe (AIS) AIS Celotna storitev AIS Pogoji (**) Storitve/funkcije Vrsta storitve/funkcije Obseg storitve/funkcije Omejitve (*) Podatkovne storitve (DAT) Tip 1 Pri izvajanju DAT tipa 1 je dovoljeno zagotavljanje letalskih podatkovnih zbirk v naslednjih oblikah: [seznam generičnih oblik podatkov] Pri izvajanju DAT tipa 1 ni dovoljeno zagotavljanje letalskih podatkovnih zbirk neposredno končnim uporabnikom/operatorjem zrakoplovov. Tip 2 Pri izvajanju DAT tipa 2 je dovoljeno zagotavljanje letalskih podatkovnih zbirk končnim uporabnikom/operatorjem zrakoplovov za naslednjo aplikacijo/opremo zrakoplova, za katero je bila dokazana skladnost: [Proizvajalec], model certificirane aplikacije/opreme [XXX], del št. [YYY] Pogoji (**) Storitve/funkcije Vrsta storitve/funkcije Obseg storitve/funkcije Omejitve (*) Meteorološke službe (MET) MET Meteorološka služba bdenja Aerodromske meteorološke službe Meteorološke postaje VAAC WAFC TCAC Pogoji (**) Besedilo slike Storitve/funkcije Vrsta storitve/funkcije Obseg storitve/funkcije Omejitve (*) Funkcije omrežja za ATM Načrtovanje ERN n. r. Omejeni viri Radijska frekvenca Koda radarskega odzivnika ATFM ATFM centralno Pogoji (**) Datum izdaje: Podpis: [Pristojni organ] Za državo članico/EASA Obrazec EASA 157, 1. izdaja – stran 4/4 (*) Kot je določil pristojni organ. (**) Po potrebi. (***) Če pristojni organ meni, da je treba določiti dodatne zahteve. (****) ATS zajema službo za alarmiranje.

PRILOGA III SKUPNE ZAHTEVE ZA IZVAJALCE STORITEV (del ATM/ANS.OR) PODDEL A – SPLOŠNE ZAHTEVE (ATM/ANS.OR.A) ATM/ANS.OR.A.001 Področje uporabe V skladu s členom 5 so v tej prilogi določene zahteve, ki jih morajo izpolnjevati izvajalci storitev, za katere se uporablja ta uredba. ATM/ANS.OR.A.005 Vloga za pridobitev certifikata izvajalca storitev (a) Vloga za pridobitev certifikata izvajalca storitev ali spremembo obstoječega certifikata se predloži v obliki in na način, ki ju določi pristojni organ, pri čemer se upoštevajo veljavne zahteve te uredbe. (b) V skladu s členom 5 izvajalec storitev za pridobitev certifikata izpolnjuje zahteve te uredbe, ki vključujejo: (1) zahteve iz člena 8b(1) Uredbe (EU) št. 216/2008, (2) skupne zahteve iz te priloge in (3) posebne zahteve iz prilog IV do XIII, če se navedene zahteve uporabljajo za storitve, ki jih izvajalec storitev izvaja ali namerava izvajati. ATM/ANS.OR.A.010 Vloga za pridobitev omejenega certifikata (a) Ne glede na ATM/ANS.OR.A.010(b) lahko izvajalec služb zračnega prometa predloži vlogo za pridobitev certifikata, omejenega na izvajanje storitev v zračnem prostoru, ki je v pristojnosti države članice, v kateri ima glavni poslovni sedež ali, če ta obstaja, uradni sedež, če izvaja ali namerava izvajati samo storitve v zvezi z eno ali več naslednjimi kategorijami: (1) delo v zraku, (2) splošno letalstvo; (3) komercialni zračni prevoz, omejen na zrakoplove z manj kot 10 tonami največje vzletne mase ali manj kot 20 potniškimi sedeži, (4) komercialni zračni prevoz z manj kot 10 000 premikov na leto, ne glede na največjo vzletno maso in število potniških sedežev; v tej določbi „premiki“ v določenem letu pomenijo povprečje skupnega števila vzletov in pristankov v preteklih treh letih. (b) Vlogo za pridobitev omejenega certifikata lahko predložijo tudi naslednji izvajalci navigacijskih služb zračnega prometa: (1) izvajalec navigacijskih služb zračnega prometa, ki ni izvajalec služb zračnega prometa, z bruto prometom 1 000 000 EUR na leto ali manj na podlagi storitev, ki jih izvaja ali namerava izvajati, in (2) izvajalec navigacijskih služb zračnega prometa, ki izvaja aerodromske službe informacij za letenje z ne več kot enim rednim delovnim mestom na katerem koli aerodromu. (c) Kot določi pristojni organ, izvajalec navigacijskih služb zračnega prometa, ki predloži vlogo za pridobitev omejenega certifikata v skladu s točko (a) ali (b)(1), izpolnjuje najmanj naslednje zahteve: (1) ATM/ANS.OR.B.001 Tehnična in operativna usposobljenost in zmogljivost, (2) ATM/ANS.OR.B.005 Sistem upravljanja, (3) ATM/ANS.OR.B.020 Zahteve za osebje in (4) ATM/ANS.OR.A.075 Odprto in pregledno izvajanje storitev v tej prilogi ter (5) posebne zahteve iz prilog IV, V, VI in VIII, če se navedene zahteve uporabljajo za storitve, ki jih izvajalec storitev izvaja ali namerava izvajati v skladu s členom 5. (d) Kot določi pristojni organ, izvajalec navigacijskih služb zračnega prometa, ki predloži vlogo za pridobitev omejenega certifikata v skladu s točko (b)(2), izpolnjuje najmanj zahteve iz točk (c)(1) do (c)(4) in posebne zahteve iz Priloge IV. (e) Vloga za pridobitev omejenega certifikata se predloži pristojnemu organu v obliki in na način, ki ju določi pristojni organ. ATM/ANS.OR.A.015 Izjava izvajalcev služb informacij za letenje (a) V skladu s členom 6 ima izvajalec služb informacij za letenje možnost, da izjavi, da je sposoben in ima sredstva za izvajanje pristojnosti, povezanih s storitvami, ki jih izvaja, če poleg zahtev iz člena 8b(1) Uredbe (EU) št. 216/2008 izpolnjuje naslednje zahteve: (1) izvajalec služb informacij za letenje izvaja ali namerava izvajati storitve z ne več kot enim rednim delovnim mestom ali (2) navedene storitve so začasne in na podlagi dogovora s pristojnim organom trajajo toliko časa, kot je potrebno za ustrezno zagotovitev varnosti. (b) Izvajalec služb informacij za letenje, ki poda izjavo o svojih dejavnostih: (1) pred začetkom izvajanja dejavnosti predloži pristojnemu organu vse ustrezne informacije v obliki in na način, ki ju določi pristojni organ; (2) predloži pristojnemu organu seznam uporabljenih drugih načinov usklajevanja v skladu z ATM/ANS.OR.A.020; (3) še naprej izpolnjuje veljavne zahteve in ravna v skladu z informacijami, podanimi v izjavi; (4) obvesti pristojni organ o vseh spremembah svoje izjave ali načinov usklajevanja, ki jih uporablja, tako da predloži spremenjeno izjavo, in (5) izvaja svoje storitve v skladu z operativnim priročnikom in izpolnjuje vse ustrezne določbe, ki jih ta vsebuje. (c) Izvajalec služb informacij za letenje, ki poda izjavo o svojih dejavnostih, pred prenehanjem izvajanja storitev obvesti pristojni organ v roku, ki ga določi pristojni organ. (d) Izvajalec služb informacij za letenje, ki poda izjavo o svojih dejavnostih, izpolnjuje naslednje zahteve: (1) ATM/ANS.OR.A.001 Področje uporabe, (2) ATM/ANS.OR.A.020 Načini usklajevanja, (3) ATM/ANS.OR.A.035 Prikaz skladnosti, (4) ATM/ANS.OR.A.040 Spremembe – splošno, (5) ATM/ANS.OR.A.045 Spremembe funkcionalnega sistema, (6) ATM/ANS.OR.A.050 Olajševanje in sodelovanje, (7) ATM/ANS.OR.A.055 Ugotovitve in popravljalni ukrepi, (8) ATM/ANS.OR.A.060 Takojšen odziv na varnostno težavo, (9) ATM/ANS.OR.A.065 Poročanje o dogodkih, (10) ATM/ANS.OR.B.001 Tehnična in operativna usposobljenost in zmogljivost, (11) ATM/ANS.OR.B.005 Sistem upravljanja, (12) ATM/ANS.OR.B.020 Zahteve za osebje, (13) ATM/ANS.OR.B.035 Operativni priročniki in (14) ATM/ANS.OR.D.020 Kritje odgovornosti in zavarovalno kritje v tej prilogi ter (15) posebne zahteve iz Priloge IV. (e) Izvajalec služb informacij za letenje, ki poda izjavo o svojih dejavnostih, z dejavnostmi začne šele, ko od pristojnega organa prejme potrdilo o prejemu izjave. ATM/ANS.OR.A.020 Načini usklajevanja (a) Izvajalec storitev lahko za zagotovitev skladnosti z zahtevami te uredbe poleg sprejemljivih načinov usklajevanja (AMC), ki jih sprejme Agencija, uporablja tudi druge načine usklajevanja (AltMOC). (b) Če želi izvajalec storitev uporabljati AltMOC, pred njihovim izvajanjem pristojnemu organu zagotovi popoln opis AltMOC. Opis vključuje vse spremembe priročnikov ali postopkov, ki so lahko pomembne, ter oceno, ki dokazuje izpolnjevanje zahtev te uredbe. Izvajalec storitev lahko te druge načine usklajevanja uporablja na podlagi predhodne odobritve pristojnega organa in po prejemu obvestila, kot je določeno v ATM/ANS.AR.A.015(d). ATM/ANS.OR.A.025 Stalna veljavnost certifikata (a) Certifikat izvajalca storitev ostane veljaven, če: (1) izvajalec storitev še naprej izpolnjuje veljavne zahteve te uredbe, vključno z zahtevami iz ATM/ANS.OR.A.050, ki zadevajo olajševanje in sodelovanje z namenom izvajanja pooblastil pristojnih organov, ter zahtevami iz ATM/ANS.OR.A.055, ki zadevajo obravnavanje ugotovitev, in (2) certifikat ni bil vrnjen, začasno odvzet ali preklican. (b) Ob preklicu ali vrnitvi se certifikat nemudoma vrne pristojnemu organu. ATM/ANS.OR.A.030 Stalna veljavnost izjave izvajalca služb informacij za letenje Izjava, ki jo poda izvajalec služb informacij za letenje v skladu z ATM/ANS.OR.A.015, ostane veljavna, če: (a) izvajalec služb informacij za letenje še naprej izpolnjuje veljavne zahteve te uredbe, vključno z zahtevami iz ATM/ANS.OR.A.050, ki zadevajo olajševanje in sodelovanje z namenom izvajanja pooblastil pristojnih organov, ter zahtevami iz ATM/ANS.OR.A.055, ki zadevajo obravnavanje ugotovitev, in (b) izjave ne umakne izvajalec takšnih služb ali če je pristojni organi ne odstrani iz registra. ATM/ANS.OR.A.035 Prikaz skladnosti Izvajalec storitev na zahtevo pristojnega organa predloži vse ustrezne dokaze za prikaz skladnosti z veljavnimi zahtevami te uredbe. ATM/ANS.OR.A.040 Spremembe – splošno (a) Priglasitev in upravljanje: (1) spremembe funkcionalnega sistema ali spremembe, ki vpliva na funkcionalni sistem, se izvedeta v skladu z ATM/ANS.OR.A.045, (2) spremembe izvajanja storitev ter sistema upravljanja in/ali sistema upravljanja varnosti, ki ju uporablja izvajalec storitev, brez vpliva na funkcionalni sistem pa v skladu s točko (b). (b) Za uveljavitev vsake spremembe iz točke (a)(2) je potrebna predhodna odobritev, razen če se takšna sprememba priglasi in upravlja v skladu s postopkom, ki ga odobri pristojni organ, kot je določeno v ATM/ANS.AR.C.025(c). ATM/ANS.OR.A.045 Spremembe funkcionalnega sistema (a) Izvajalec storitev, ki načrtuje spremembo svojega funkcionalnega sistema: (1) o spremembi obvesti pristojni organ, (2) pristojnemu organu na njegovo zahtevo predloži dodatne informacije, ki pristojnemu organu omogočajo sprejetje odločitve o tem, ali bo pregledal argument za spremembo, ter (3) obvesti druge izvajalce storitev in, kadar je to izvedljivo, letalske akterje, na katere vpliva načrtovana sprememba. (b) Izvajalec storitev po priglasitvi spremembe obvesti pristojni organ v primeru vsake bistvene spremembe informacij, predloženih v skladu s točkama (a)(1) in (2), ter zadevne izvajalce storitev in letalske akterje v primeru vsake bistvene spremembe informacij, predloženih v skladu s točko (a)(3). (c) Izvajalec storitev lahko v operativno storitev vključi samo dele spremembe, za katere so bile zaključene dejavnosti, zahtevane s postopki iz ATM/ANS.OR.B.010. (d) Če spremembo pregleda pristojni organ v skladu z ATM/ANS.AR.C.035, lahko izvajalec v operativno storitev vključi samo dele spremembe, za katere je pristojni organ odobril argument. (e) Če sprememba vpliva na druge izvajalce storitev in/ali letalske akterje, kot je opredeljeno v točki (a)(3), izvajalec storitev in ti drugi izvajalci storitev skupaj določijo: (1) medsebojne odvisnosti in, kadar je to izvedljivo, odvisnosti z letalskimi akterji, na katere vpliva sprememba, ter (2) predpostavke in ukrepe za zmanjšanje tveganja, ki se nanašajo na več kot enega izvajalca storitev ali letalskega akterja. (f) Navedeni izvajalci storitev, na katere vplivajo predpostavke in ukrepi za zmanjšanje tveganja iz točke (e)(2), v svojem argumentu za spremembo uporabijo samo predpostavke in ukrepe za zmanjšanje tveganja, dogovorjene in usklajene z drugimi izvajalci storitev in, kadar je to izvedljivo, letalskimi akterji. ATM/ANS.OR.A.050 Olajševanje in sodelovanje Izvajalec storitev olajšuje inšpekcijske preglede in revizije, ki jih izvaja pristojni organ ali usposobljeni subjekt, ki deluje v imenu pristojnega organa, ter sodeluje v obsegu, ki pristojnim organom omogoča učinkovito in uspešno izvajanje pooblastil iz člena 4(9). ATM/ANS.OR.A.055 Ugotovitve in popravljalni ukrepi Ko izvajalec storitev od pristojnega organa prejme obvestilo o ugotovitvah: (a) opredeli temeljni vzrok neskladnosti, (b) določi načrt popravljalnih ukrepov, ki ga odobri pristojni organ, in (c) pristojnemu organu zadovoljivo dokaže izvajanje popravljalnih ukrepov v roku, ki ga predlaga izvajalec storitev in potrdi navedeni organ, kot je opredeljeno v ATM/ANS.AR.C.050(e). ATM/ANS.OR.A.060 Takojšen odziv na varnostno težavo Izvajalec storitev izvede vse varnostne ukrepe, vključno z varnostnimi smernicami, ki jih pristojni organ zahteva v skladu z ATM/ANS.AR.A.025(c). ATM/ANS.OR.A.065 Poročanje o dogodkih (a) Izvajalec storitev poroča pristojnemu organu in vsem drugim organizacijam, ki jim mora poročati v skladu z zahtevami države članice, v kateri izvaja storitve, o vseh nesrečah, resnih incidentih in dogodkih, kot je opredeljeno v Uredbi (EU) št. 996/2010 Evropskega parlamenta in Sveta (1) in Uredbi (EU) No 376/2014. (b) Brez poseganja v točko (a) izvajalec storitev poroča pristojnemu organu in, če to ni zadevni izvajalec storitev, organizaciji, pristojni za načrtovanje sistema in sestavnih delov, o vseh motnjah v delovanju, tehničnih okvarah, prekoračitvah tehničnih omejitev, dogodkih ali drugih neobičajnih okoliščinah, ki so ali bi lahko ogrozili varnost storitev in niso povzročili nesreče ali resnega incidenta. (c) Brez poseganja v uredbi (EU) št. 996/2010 in (EU) št. 376/2014 se poročila iz točk (a) in (b) pripravijo v obliki in na način, ki ju določi pristojni organ, ter vsebujejo vse ustrezne informacije o dogodku, s katerim je izvajalec storitev seznanjen. (d) Poročila se pripravijo čim prej, vsekakor pa v 72 urah po tem, ko je izvajalec storitev ugotovil podrobnosti dogodka, na katerega se poročilo nanaša, razen če to preprečijo izjemne okoliščine. (e) Brez poseganja v Uredbo (EU) št. 376/2014, kadar je to primerno, izvajalec storitev pripravi poročilo o nadaljnjih ukrepih, v katerem navede podrobnosti o ukrepih, ki jih namerava sprejeti za preprečitev podobnih dogodkov v prihodnosti, in sicer nemudoma po določitvi teh ukrepov. To poročilo se pripravi v obliki in na način, ki ju določi pristojni organ. ATM/ANS.OR.A.070 Načrti za izredne dogodke Izvajalec storitev ima za vse storitve, ki jih izvaja, pripravljene načrte za morebitne izredne dogodke, ki povzročijo znatno poslabšanje ali prekinitev njegovih dejavnosti. ATM/ANS.OR.A.075 Odprto in pregledno izvajanje storitev (a) Izvajalec storitev svoje storitve izvaja na odprt in pregleden način. Objavi pogoje v zvezi z dostopom do njegovih storitev in njihove spremembe ter vzpostavi postopek rednega ali priložnostnega posvetovanja, posamično ali skupinsko, z uporabniki njegovih storitev o določenih spremembah pri izvajanju storitev. (b) Izvajalec storitev ne razlikuje na podlagi državljanstva ali drugih lastnosti uporabnika ali kategorije uporabnikov njegovih storitev na način, ki je v nasprotju s pravom Unije. PODDEL B – UPRAVLJANJE (ATM/ANS.OR.B) ATM/ANS.OR.B.001 Tehnična in operativna usposobljenost in zmogljivost Izvajalec storitev zagotovi, da je sposoben izvajati svoje storitve na varen, učinkovit, neprekinjen in trajnosten način v skladu s kakršno koli predvideno ravnjo skupnega povpraševanja po danem zračnem prostoru. V ta namen ohranja ustrezno tehnično in operativno zmogljivost ter strokovno znanje. ATM/ANS.OR.B.005 Sistem upravljanja (a) Izvajalec storitev izvaja in ohranja sistem upravljanja, ki vključuje: (1) jasno opredeljene pristojnosti in odgovornosti v njegovi organizaciji, vključno z neposredno odgovornostjo odgovornega vodje; (2) opis splošnih filozofij in načel izvajalca storitev v zvezi z varnostjo, kakovostjo in varovanjem njegovih storitev, ki skupaj tvorijo politiko, ki jo je podpisal odgovorni vodja; (3) sredstva za preverjanje uspešnosti organizacije izvajalca storitev glede na kazalnike uspešnosti in cilje uspešnosti sistema upravljanja; (4) postopek za ugotavljanje sprememb v organizaciji izvajalca storitev in njegovem okolju delovanja, ki bi lahko vplivale na vzpostavljene postopke in storitve, ter po potrebi za spremembo sistema upravljanja in/ali funkcionalnega sistema za prilagoditev navedenim spremembam; (5) postopek za pregledovanje sistema upravljanja, ugotavljanje vzrokov za podstandardno uspešnost sistema upravljanja, določanje posledic takšne podstandardne uspešnosti in odpravljanje ali blažitev takšnih vzrokov; (6) postopek za zagotavljanje, da je osebje izvajalca storitev usposobljeno in sposobno za opravljanje svojih dolžnosti na varen, učinkovit, neprekinjen in trajnosten način. V zvezi s tem izvajalec storitev vzpostavi politike zaposlovanja in usposabljanja svojega osebja ter (7) uradni način obveščanja, ki zagotavlja, da je vse osebje izvajalca storitev v celoti seznanjeno s sistemom upravljanja, ter omogoča posredovanje ključnih informacij in pojasnitev vzroka sprejetja določenih ukrepov ter uvedbe ali spremembe določenih postopkov. (b) Izvajalec storitev dokumentira vse ključne postopke sistema upravljanja, vključno s postopkom za seznanjanje osebja z njegovimi pristojnostmi, ter postopek za spremembo navedenih postopkov. (c) Izvajalec storitev vzpostavi funkcijo spremljanja skladnosti svoje organizacije z veljavnimi zahtevami in ustreznosti postopkov. Spremljanje skladnosti vključuje sistem posredovanja povratnih informacij o ugotovitvah odgovornemu vodji, da se po potrebi zagotovi učinkovita izvedba popravljalnih ukrepov. (d) Izvajalec storitev spremlja delovanje svojega funkcionalnega sistema in če odkrije nezadostno uspešnost, ugotovi vzroke zanjo in jih odpravi ali pa ublaži posledice nezadostne uspešnosti po ugotovitvi njenih učinkov. (e) Sistem upravljanja je sorazmeren z velikostjo organizacije izvajalca storitev in zapletenostjo njenih dejavnosti, pri čemer se upoštevajo nevarnosti in s tem povezana tveganja pri navedenih dejavnostih. (f) Izvajalec storitev v okviru svojega sistema upravljanja vzpostavi formalne povezave z zadevnimi izvajalci storitev in letalskimi akterji za: (1) zagotovitev, da se opredelijo in ocenijo nevarnosti na področju varnosti v letalstvu, ki spremljajo njihove dejavnosti, ter ustrezno obvladujejo in ublažijo z njimi povezana tveganja, in (2) zagotovitev, da izvaja svoje storitve v skladu z zahtevami te uredbe. (g) Kadar ima izvajalec storitev tudi certifikat za operatorja aerodroma, zagotovi, da sistem upravljanja zajema vse dejavnosti s področja uporabe njegovih certifikatov. ATM/ANS.OR.B.010 Postopki za upravljanje sprememb (a) Izvajalec storitev uporablja postopke za obvladovanje, oceno in po potrebi ublažitev vpliva sprememb njegovih funkcionalnih sistemov v skladu z ATM/ANS.OR.A.045, ATM/ANS.OR.C.005, ATS.OR.205 in ATS.OR.210, kot je ustrezno. (b) Izvajalec storitev postopke iz točke (a) ali morebitne bistvene spremembe navedenih postopkov: (1) predloži v odobritev pristojnemu organu in (2) jih ne uporablja, dokler jih pristojni organ ne odobri. (c) Če odobreni postopki iz točke (b) niso primerni za določeno spremembo, izvajalec storitev: (1) vloži prošnjo pri pristojnemu organu za izjemno odstopanje od odobrenih postopkov, (2) pristojnemu organu predloži podrobnosti o odstopanju in utemelji njegovo uporabo in (3) odstopanja ne uporablja, dokler ga pristojni organ ne odobri. ATM/ANS.OR.B.015 Dejavnosti, oddane podizvajalcem (a) Dejavnosti, oddane podizvajalcem, vključujejo vse dejavnosti izvajalca storitev v skladu s pogoji certifikata, ki jih izvajajo druge organizacije, ki so same certificirane za izvajanje takšnih dejavnosti, ali pa, če niso certificirane, delajo pod nadzorom izvajalca storitev. Izvajalec storitev v primeru oddaje ali naročila katerega koli dela svojih dejavnosti zunanjim organizacijam zagotovi, da oddana ali naročena dejavnost, sistem ali sestavni del izpolnjuje veljavne zahteve. (b) Če izvajalec storitev odda kateri koli del svojih dejavnosti organizaciji, ki ni sama certificirana za izvajanje takšnih dejavnosti v skladu s to uredbo, zagotovi, da organizacija